Integral Meditation - De syv meditationsveje til sjælen - uddrag\nDu er her: Hjem / Integral Meditation / Uddrag fra bogen Integral Meditation\nUddrag fra bogen Integral Meditation\n03/09/2017 af sorensen kenneth Skriv en kommentar\n0.1 Forord fra Integral Meditation\n0.1.1 Kapitel VI – Integral Meditation\n1 Den sensitive livsflod:\n1.1 Din vej til kærlighed, visdom og enhed\n1.3 Enheds-meditation – det store stille hjerte\n1.4 Visdom er viden, kærlighed og formålsbevidsthed\n1.6 Konklusion om meditation på den sensitive livsflod\nForord fra Integral Meditation\nDownload forord og kapitel som pdf og du kan også starte med at læse introartiklen om integral meditation. Her kan du købe bogen som paperback og e-bog\nModtag mine syv gratis meditationer\nDette er en bog om meditation, som har været et helt liv undervejs. Mit liv startede som 24-årig i 1986, hvor jeg første gang opdagede astrologien. To år senere var jeg i psykoterapi, i gang med at meditere og har haft en daglig praksis siden. Det har været en utrolig rejse, og jeg forstår næsten ikke, hvordan jeg har kunnet løfte min bevidsthed ud af det tågelandskab, jeg befandt mig i. Set i bakspejlet har der været to primære drivkræfter, som kontinuerligt har holdt mig over evolutionens sagte ild. Den ene har været en vedvarende følelsesmæssig smerte og ulykkelighed over at være mig. Jeg har simpelthen ikke kunne genkende mig selv. Det kan lyde mærkeligt, men bevidst eller ubevidst har der altid været en stemme i mig, som vidste, jeg var langt større. I dag kalder jeg den stemme ”Kongen”. Det er den del af min personlighed, som har kontakt med Kongeselvet og sjælen i mit hjerte. Den er i kontakt med storhed, og det gør ondt, fordi den sætter mit levede liv i skærende kontrast til det, jeg kunne være. Når jeg tænker på min familiemæssige baggrund, er der så langt øjet rækker næsten kun fattige bønder og arbejdsmænd. Jeg kommer ikke ud af nogen royal æt. Det har naturligvis kun øget kontrasten mellem mit sande selv og det, jeg identificerede mig med. Lykkeligvis har jeg været ulykkelig, for det har været en åbning ind til storhed, som har udøvet et vedholdende smertepres lige siden. Denne åbning har jeg nærmest som en fødselskanal søgt at gøre større ved at udvide min kapacitet til at være mig. Jeg er dog langt fra født endnu, men er på vej.\nDen anden drivkraft har været en vilje til udvikling, som for alvor satte ind i 1986. Jeg vil kalde denne vilje for en frihedslængsel og et kompromisløs krav om frigjorthed. Der er noget i mig, som ikke accepterer personlige begrænsninger og vil gøre, hvad der skal til for at få hul igennem. Dette er også Kongen, men i sin rene form. Det er Kongeselvet, der kæmper for sit kongerige. Jeg husker tydeligt, at jeg umiddelbar efter min opvågning fortalte min far, at jeg ville være lyksalig. Jeg ville ikke bare være lykkelig, men lyksalig. Jeg ved, der lever en tilstand af næsten ubærlig glæde indeni, som er forbundet med at kunne udfolde sig helt frit. Være 100 % frigjort i sit udtryk. Det vil sige, at kunne udtrykke min power, kærlighed, og talenter uden begrænsninger. Denne vilje afføder konstant en følelse af middelmådighed i personligheden, som ind imellem kan være tung at bære, men hellere det kors end at falde i søvn i komfortland.\nJeg har ønsket at skrive en bog til alle de sjæle, som også mærker storheden kalde. De sjæle, der mærker et hjerte, der vil elske mere og aldrig kan få nok. De sjæle, der vil vågne op af den drøm, som verden stort set befinder sig i. De sjæle, som vil udvikle deres talenter til det ypperste og stille dem i livets tjeneste. Det er til dem, jeg skriver, og dermed også til mig selv.\nMit budskab er: Mediter hver dag. Elsk hver dag. Vælg friheden hver dag. Dette er dybest set det essentielle budskab i bogen.\nMediter hver dag! Meditation er den mest effektive måde at fremskynde sin udvikling på, fordi vi flytter fokus fra virkningernes til årsagernes verden. Vi vågner op til vores egen bevidsthed og den film af tilstande, vi projicerer ud på verden. Vi indser, at virkeligheden er noget, vi skaber med vores fortolkninger, og at disse ofte er baseret på reaktionsmønstre, der er rene illusioner fra fortiden. Meditation gør os i stand til frit at kunne vælge vores tanker, følelser og handlinger fra alle hylder! Dermed sætter vi selv de virkninger i gang, som vi ønsker at møde.\nI sin essens har meditation to fundamentale virkninger. Den udvider vores nærvær, vågenhed og bevidsthed fra det individuelle til det universelle. Det betyder, at vores ego-bevidsthed, sindets dualistiske og adskillende natur, gradvist opløses i en universel vågenhed. Vi opdager, at vores sande identitet er noget, som rækker langt ud over kroppens grænser og er en enhedstilstand, som forbinder os med alt levende. Det gør os langt større. Dernæst kan meditation radikalt forandre kvaliteten af de tilstande, vi oplever i personligheden. Den kan gradvist bygge helt nye kvaliteter ind i vores reaktionsmønstre, så det bliver naturligt at reagere modigt, tillidsfuldt, kærligt og viist. Der er ingen grænser for, hvor langt dette kan udvikle sig. De to virkninger er dybest set resultatet af passiv og aktiv meditation. Den ene giver frihed i væren og den anden frigjorthed i handling – frihed til at elske, skabe og leve. Disse betragtninger bliver uddybet undervejs. Konkluderende kan det siges, at meditation forandrer verden, fordi du forandrer dig. Det er dybest set villigheden til at gøre den forskel, der må være det bærende motiv i al meditation.\nJeg kalder det integral meditation, fordi vi må have adgang til det fulde spektrum af meditationer, som arbejder med hele paletten af mulige energier. Vi må have en helhedsorienteret adgang til meditation, som passer til den spirituelle type, vi er. Det er langt fra alle, der har gavn af mindfulness, det afhænger helt af det behov, der styrer meditationen. Vores meditationspraksis må være unik og ikke standardiseret, derfor må vi have kendskab til et helt spektrum af meditationer, som tilpasser sig vores livssituation og udviklingsbehov. Derudover skal meditationen være fuldt integreret med vores øvrige liv, den individuelle, sociale og samfundsmæssige verden, vi lever i. Jeg kalder det Jeg, Vi og Verden. Det sikrer vi gennem fem integrale livspraksisser, som bliver udfoldet i bogen, specielt i kapitel elleve. Jeg beskriver syv essentielle energier, syv niveauer af bevidsthed, syv meditationsveje og syv forskellige spirituelle typer, som alle fører til målet. Et liv i større frihed og kærlighed.\nElsk hver dag! Meditation gør det ikke alene, og selvom den i høj grad er en kærlighedsakt, så er der tilstande i det underbevidste, som er så fraspaltede og bortgemte, at de ikke dukker op i den meditative bevidsthed. Vi må derfor foretage en arkæologisk udgravning af fortidens skeletter, fordi de står i vejen for vores frihed. Vi må med andre ord indlede en radikal transformationsproces, som står mål med graden af den frihed, vi ønsker os. Dette er ind i mellem rimeligt ”beskidt” arbejde, men det der trøster er, at millioner af mennesker verden over tager del i dette kollektive renovationsarbejde. Vi er ved at få en øko-bevidsthed også på de indre niveauer, hvor den psykologiske smog hænger tungt over menneskeheden. Vi er ved at forstå, at det ydre svineri er en direkte afspejling af det indre. De mangfoldige psykoterapeutiske teknikker er et værdifuldt skridt i denne retning. Jeg vil i bogen anvise mange specialiserede meditationsteknikker, som kan supplere det helt nødvendige skyggearbejde med en terapeut. Den vigtigste praksis er at elske alt, hvad der opstår i bevidstheden, for kærligheden er den stærkeste forvandlende kraft, vi har. Når jeg siger elske, er det den upersonlige empatiske accept, der strømmer fra et åbent hjertecenter. Har vi først lært at forankre os i den strøm, så har vi et stærkt center, hvor vi kan hvile i ro, selv når smerten skyller hen over vores bevidsthed i tunge skyer.\nVælg friheden hver dag. Hvert eneste øjeblik har vi et valg, der vil gribe afgørende ind i vores skæbne. Det valg handler om hvilke energier, vi vælger at tænke, føle og lade os styre af. I det øjeblik vi siger ja til en tankestrøm, der flyder igennem vores bevidsthed, i det øjeblik, bygger vi den frekvens ind i vores psykologi. Såre simpelt og en såre effektiv metode, som naturen skaber evolution på. Vi vælger selv kvaliteten af de tilstande, vi bygger ind i vores natur og lærer efterhånden at undgå de skadelige tankestrømme og vælge de gavnlige. Set fra det perspektiv bliver det vigtigt at vælge tankestrømme ud fra de højeste værdier, vi kan mønstre, og ikke ud fra fortidens gamle spøgelser. Det er i det lys, at friheden vælges hver dag, når vi siger ja til de gavnlige energier og nej til de skadelige. Det er såre enkelt og dybt udfordrende.\nJeg har ønsket at skrive en bog direkte fra hjertet og uden at slå op i en eneste bog. Det er stort set lykkedes, og det bærer bogen også præg af. Du finder ikke mange kildehenvisninger, der skal underbygge mine pointer, for jeg godtager på forhånd den præmis, at bogen udelukkende får den autoritet, som din intuition og erfaring giver den. Alt andet er ligegyldigt.\nJeg skriver først og fremmest ud fra min egen erfaring, men anerkender, at jeg står i dyb gæld til især Alice Bailey, Lucille Cedercrans, Roberto Assagioli, Ken Wilber og ikke mindst: Sri Aurobindo. De har i en vis forstand været mine lærere, fordi deres lysende bevidsthed har givet inspiration. I en vis forstand er den esoteriske bevægelse min spirituelle tradition, og det er jeg stolt af. Helena P. Blavatsky, Annie Besant, Alice Bailey og den sidste i rækken, Lucille Cedercrans, har haft en enorm påvirkning på den vestlige kultur. De talte om spirituel evolution, før mange andre og er i vid udstrækning ansvarlig for, at Østen kom til Vesten.\nJeg har også valgt at tale lige ud af posen omkring reinkarnation, Gud og hvad jeg ellers tror på. Bogen kan sagtens læses, uden at man tror på det, for jeg anerkender fuldt ud, at det er en tro. Jeg tror ikke på en gammel mand oppe i himlen, men på en skabende universel kraft, der også er et væsen. Dette væsen kan i sin transcendente tilstand opleves som ren grænseløs væren, det er hvad buddhismen betoner. De tror naturligvis ikke på en Gud eller et Selv, selvom Buddha aldrig direkte afviste det. Dette væsen kan også opleves, som en kærlig, intelligent og skabende kraft, der satte Big Bang i gang. Det er, hvad de teistiske religioner betoner. Jeg tror, begge fremstillinger er sande. Bogen er også en introduktion til energipsykologi. Den nye psykologi, der betoner, at alt er energi, og at meditation er et af de primære værktøjer, hvormed vi lærer at kende disse energier og mestre dem. Det er indimellem gigantiske perspektiver, som åbner sig op, når vi udforsker vores kosmiske ophav og de syv livsfloder og strålekvaliteter, som skaber alt, hvad der eksisterer. Når det bliver svimlende, så håber jeg, at du vil finde stor glæde i at kaste sig ud på de vilde vover og udfolde storheden i tænkning, følelse og handling.\nAfslutningsvis må jeg rette en tak til de mennesker, der direkte har bidraget til de perspektiver, der findes i denne bog. I ved allesammen hvem I er. Tak også til Louise Mazanti og Annabritt Jakielski for god og gennemgribende feedback. Der var mange nyttige og meget værdifulde input, som helt sikkert har løftet bogen. Jakob Hauge Reitz skal også have tak for et helt vidunderligt layout.\nJeg vil også takke alle de kursister, der har deltaget på mine kurser og alle de klienter, der har undervist mig i livet gennem vores fælles arbejde i min klinik. I har ladet mig komme helt tæt på, og det har været en gave, I end ikke aner betydningen af. Der findes ingen større inspiration end mennesker, der kæmper, elsker, græder og lider sig gennem livet til større frihed. Tak til jer.\nKenneth Sørensen, Hvasser, 2017\nKapitel VI – Integral Meditation\nDen sensitive livsflod:\nDin vej til kærlighed, visdom og enhed\nVi bevæger os nu ind i kærlighedens sensitive strømme, og de fleste har en oplevelse af, hvad kærlighed er. Spørgsmålet er dog, om vi virkelig forstår den. Jeg kan ikke påstå, at det er den energi, jeg har haft lettest ved at tilegne mig. Det er dog helt sikkert den, jeg har investeret mest energi i at udvikle. Den sensitive livsflod er dog ikke kun forbundet med kærlighed, den handler også om visdom, som er den forståelse, der udvindes gennem levende erfaringer, motiveret af kærlighed. Det er et aspekt af livsfloden, jeg har haft langt lettere ved at tilegne mig, men den vil jeg vende tilbage til senere. Den sensitive livsflod vil især udvikle alle vores relationer i sfærerne: Jeg, Vi og Verden. I Jeg-zonen handler det om relationer til alle de indre dele, vi består af. I Vi-zonen er det vores relationer til andre mennesker på et ydre og indre plan. I Verdens-zonen er det en større kapacitet i forhold til at bringe kærligheden ud i verden gennem vores samfundsengagement. Disse tre zoner er en vigtig del af integral meditation, og derfor er denne livsflod også en af de vigtigste at mestre.\nDer er så mange facetter af kærligheden og så mange niveauer af den, at perspektivet bliver helt svimlende, når man graver sig ned i det. Det er gennem udviklingen af selvets følefunktion, selve den sensitive evne, at kærligheden udfolder sig i personlighedens verden. Men det vi tror, er kærlighed, er ofte blot en svag afglans af kærlighedens egentlige natur, den favnende enhedsbevidsthed. Kærligheden uden objekt, som den er blevet kaldt. Kærligheden kan have en oceanagtig kvalitet, hvor der ikke længere er den elskende og den elskede, men kun kærlighed, samhørighed, som om vi er faldet i et kærlighedsocean, der omslutter os. I de højdepunkter bliver kærligheden ikke noget vi giver, men mere vores egentlige natur. Det, vi er sammen i.\nDette er den allestedsnærværende kærlighed, det felt der kan rumme og være sammen med alt der eksisterer, alene af den grund, at det eksisterer og er blevet skabt. Det er naturligvis kun én frekvens af kærligheden, for kærlighed er også at leve sig så empatisk ind forskelligheden, at man forstår og oplever den anden indefra. Det er en påskønnelse af den andens forskellighed, som noget helt unikt, noget der kan gøre en selv mere fuldendt gennem relationen. Her er der tale om en evne til at kunne identificere sig så dybt med den anden, at man for en stund forlader eller opgiver sine egne perspektiver. Jeg vil kalde denne kærlighed for den selvopofrende kærlighed, selvom den har fået en negativ klang, fordi vi ofte har oplevet, at den har været forbundet med skjulte dagsordener. I så fald er den netop ikke selvopofrende, men mere beregnende og betinget.\nMeditation på den sensitive livsflod bringer os i kontakt med bløde varme energier\nVi må skelne mellem kærlighedens mange facetter, hvis vi virkelig ønsker atforstå den. Hvad er forskellen mellem faderkærlighed, moderkærlighed, erotisk kærlighed, besiddende kærlighed, altruistisk kærlighed, kærlighed til Gud, naturen, kulturen, skønheden? Hvad med kærligheden til os selv? Den kan være så fuldkommen egocentrisk og narcissistisk, at man ikke kan rumme andet end sig selv? I den mest isolerende form bliver kærlighed til had, der dybest set er en form for beskyttende kærlighed til sin egen begrænsede livsform.\nDen sunde selvkærlighed er baseret på en varm påskønnelse af vores grundlæggende identitet, som fører til en værdighed og selvagtelse, der forpligter i adfærd. Den indeholder en kærlig accept af alle de ufuldkommenheder, vi altid kan se i lyset af den storhed, som sjælens dynamiske livsflod vil insistere på. Når vi opnår et samarbejde mellem kærlighed og vilje, så har vi en utrolig evne til at række langt ud over vores grænser og samtidig rumme den utilstrækkelighed, der ikke magter storheden. Den kærlighed, der kun kan rumme og påskønne det perfekte er en fattigdomskærlighed, mens den kærlighed, der strækker sig helt ind i mørket og elsker hadet, jalousien, grådigheden, aggressionen uden at lade sig forføre af den uvidenhed, der eksisterer i disse tilstande, er stor.\nDet er den form for kærlighed, der har stået i centrum af mange af mine meditationer, og jeg har haft behov for den. Jeg kalder det: At elske alt, hvad der er!\nPå et meditationsretreat, hvor fokus var at elske alt, hvad der er, fik jeg en dybtgående indsigt, der siden har stået centralt i min forståelse af meningen med livet. Jeg befandt mig i en af disse tilstande, som er velkendt af alle, der mediterer. Jeg var dybt frustreret over alle de banale tanker og følelsestilstande, som fortsat fyldte mit bevidsthedsfelt. Selvom jeg søgte at acceptere, hvad der nu opstod, ved at lade en blød accepterende værensstrøm flyde gennem mit hjerte, så påvirkede det ikke tilstanden synderligt. Der var naturligvis en skjult dagsorden, for accept handler netop om, at der ikke behov for nogen ændring. På et tidspunkt bliver frustrationen ofte så stor, at man enten opgiver meditationen, fordi den er rasende ubehagelig, eller også fortsætter man med at overgive sig til den virkelighed, der nu engang er. Jeg valgte det sidste, endnu engang gav jeg slip på alle forventninger og favnede gradvist det, der var i min bevidsthed. Herunder min identifikation med middelmådigheden.\nDenne mere helhjertede overgivelse til situationen var netop det, der åbnede bevidstheden for et helt nyt perspektiv. Det var som om sjælen dumpede en pakke med lys ned i mit fængsel, så situationen blev vendt 180 grader på hovedet. Det handlede slet ikke om mig! Det, der foregik i min bevidsthed var langt større end mit egos behov for bekvemmelighed. To sætninger rungede igennem mit hoved: ”All is teaching” … ”All is service”. Af en eller anden grund modtager jeg altid mine stærke meditationsindtryk på engelsk. I dette nu forstod jeg, at disse tilstande var en del af en undervisning, de var en direkte afspejling af mine falske identifikationer. Jeg ville være slave af dem, så længe jeg troede, at de havde noget med kernen i min identitet at gøre. Min bevidsthed ekspanderede derefter ud i et større grænseløst rum og endnu engang fik jeg bekræftet, at ”mine” tanker blot var kollektive frekvenser af bevidsthed. De var tanker og følelser, der flød i den kollektive bevidsthed, og som enhver kommer i kontakt med, når de er tunet ind på frekvensen. Det var kort sagt en slamflod af trivialitet, der okkuperede mit bevidsthedsfelt, fordi noget i mig holdt fast i, at det havde noget med mig at gøre. Pakken der landede, var en helt upersonlig bevidsthed, der blot så frekvensen som en atmosfærisk psykologisk smog – der skulle elskes!\nJeg sad ikke og mediterede for min egen skyld var budskabet. Jeg var kort sagt en energipsykologisk renovationsarbejder, der havde til opgave at rense et område af den kollektive bevidsthed gennem kærlighedens transformerende kraft. Perspektivet var mindblowing, som det altid er, når tingene vendes 180 grader på hovedet, og sandhedsoplevelsen er fuldkommen. Overgivelsen fik mig til at slippe offerbevidstheden og det egocentriske perspektiv.\nDet var som at blive beamet fra kælderetagen til tagterrassen på et kort øjeblik. Dernæst kom den næste kraftsætning: ”Agony or Ecstacy – NO difference!” Det var lige-gyldigt, om jeg sad i kosmisk kærlighed eller besiddende offerbevidsthed, for det handlede ikke om mig! Alt handlede om tjeneste og undervisning. Formålet var at elske alt, hvad der er, uanset kvaliteten af den bevidsthed, som jeg mediterede i. Der var en overvældende frihed i dette perspektiv. Det var som at sidde i et fængsel, omgivet af mure af tunge skyer og alligevel føle sig komplet fri. Budskabet var, at jeg altid er fri. Jeg kan altid vælge at elske, fordi jeg er et værdifuldt strålende lys af bevidsthed på et mørkt sted.\nDer er stor forskel på at elske sig gennem bjerget (kærlighed) i modsætning til at bore og hamre sig igennem (vilje). Kærligheden smelter bjerget, mens viljen sprænger det. Det kræver vist en forklaring! Bjerget er naturligvis en metafor, der i denne sammenhæng er knyttet til min oplevelse af ufrihed. Det, at være indespærret i en massiv overfrakke af hæmmende følelser og tanker, der ikke lader mig komme ud og lege med resten af verden. Når jeg taler om at lege, så er der tale om længslen efter en fuldkommen frigjorthed i forhold til at kunne udtrykke al den kreativitet, der bobler indeni, og med brølet af storheden som baggrundstone.\nKærligheden er frihedens vigtigste samarbejdspartner, fordi hele eksistensen sukker efter kærlighed, samhørighed og enhed. Det vil sige, at der i kernen af alle tilstande er noget, der længes efter enhed, og får vi adgang til denne kerne gennem kærligheden, så vil kernen af sig selv begynde en frigørelsesproces. Det kan lyde meget abstrakt, og det er det også, men i virkelighedens verden er det ren alkymi. Vi kan faktisk forvandle grundstoffer til guld gennem kærlighed.\nGrundstofferne er alle de basale bevidsthedstilstande, der er forbundet med overlevelse, sikkerhed og primære relationer. Guldet er den guddommelige essens, Det Ene Liv, der bor i hjertet af alle tilstande, og som Aurobindo beskrev så rammende. De basale tilstande af begær og frygt slavebinder os ofte i en afhængighed, der gør friheden og enheden umulig, indtil vi frigør deres essens. Kys frøen, er eventyrernes måde at beskrive det samme på. Lad os derfor gå på opdagelse i kærlighedens transformerende kraft.\nNår vi retter kærligheden mod en bevidsthedstilstand, så begynder den efter et stykke tid at smelte. Vi kan med andre ord elske den op i en højere frekvens. Det er næsten som at opvarme et stykke is, der efterhånden bliver til vand og dernæst til en luftart. Varmen påvirker atomerne i isen, der begynder at svinge med en højere hastighed, og dermed ændres formen. Det samme sker, når vi elsker alle de smertefulde tilstande. Lader vi fx kærligheden flyde gennem hjertecentret til følelsen af had og de objekter, hadet er knyttet til, så vil vi gradvist sætte en proces i gang, hvor hadet bliver forløst i kærlighed. Det er ganske enkelt et videnskabeligt faktum, enhver kan verificere. Kærligheden vil smelte hadet og opløse det i dets bestanddele, så det indre lys og liv, der lever i hadet, bliver forløst; bliver frigjort. Kvantefysikken har bevist, at alt er lys. Det er derfor, meditation handler om oplysning. Vi oplyser ikke bare os selv, men alle de tilstande, vi gennemlever og gennemelsker, de hæves i frekvens. Det er naturligvis ikke noget, vi kun gør i meditation. Det sker kontinuerligt, når vi på arbejdet og i familien må arbejde med at rumme (elske) alverdens ubehagelige tilstande. Meditation kan dog sammen med den psykoterapeutiske praksis være en utrolig effektiv metode, der på forholdsvis kort tid kan skabe markante forandringer i bevidstheden. Den mere langsommelige vej foregår i dagligdagen, hvor vi gennemlever tilstanden igen og igen.\nNår vi arbejder med kærligheden som transformerende kraft, er det vigtigste at rumme smerten ved alle de ubehagelige tilstande. Når smerten ikke rummes, er adgangen til den sårbarhed, som udsender smerten, ikke åben, og dermed kan den ikke elskes op i frekvens. Det er nemlig den uudholdelige smerte, der får os til at gribe til alle de mangfoldige forsvarsmekanismer. De beskytter det sårbare og kanaliserer smerten over i kamp, flugt eller stivne (fight, flight, freeze) strategier. Lad mig eksemplificere det. De fleste af os kender til den smerte, der opstår, når vi mister intimitet. Det kan være gennem et brud med en kæreste eller en god ven. Jeg har oplevet denne tilstand flere gange, og den er fortsat svær at bære, fordi jeg er et meget passioneret menneske, der altid giver hele mig selv, når først jeg involverer mig.\nJeg har som mange andre mennesker oplevet denne tilstand flere gange. I den forbindelse bliver kærligheden sat på prøve. Kærligheden til de sårbare strukturer, som nærmest kan være lammet af smerte gennem flere måneder. Hele solar plexus oplever en sugende, skærende smerte, og i hjertet er der, hvad jeg kun kan betegne som en hvinende højfrekvent smerte. Hele forsvarssystemet er naturligvis i alarmberedskab, og de gamle flugtstrategier kommer op til overfladen for at få sig gentaget.\nI disse situationer kan der være behov for isolation eller behov for kontakt med sin ex- kæreste, selvom man måske har aftalt det modsatte. Vrede, aggression og irritation på sine omgivelser osv. I forbindelse med et af disse brud lykkedes det mig stort set at undgå de fleste flugt-kamp-stivnestrategier og i stedet holde fokus på de sårbare dele i mig, som skreg efter kærlighed. Takket være en daglig 3 timers meditationspraksis og ugentlige psykoterapeutiske sessioner kunne jeg blive ved de intime sider, der led i denne forbindelse. Dette kaldes også at trække sine projektioner hjem.\nVi projicerer eller investerer med andre ord alle de behov, vi ikke selv kan dække, over i et andet menneske, som så står som ”kærlighedsleverandør” i den sammenhæng. Navlestrengen skæres over ved et brud, og det opleves som smerte, fordi der opstår et kærlighedsvakuum omkring den sårbare del, der ikke længere får sine behov opfyldt. Den sårbare del kan være de indre børn, den indre teenager og andre delpersonligheder,\nsom lever i os. Når vi trækker projektionerne hjem, går vi ind i en bevidst proces, hvor vi opgiver at få dækket behovet hos andre og i stedet rummer det selv. Dermed bliver vi selv kærlighedsleverandør, og en modningsproces starter i de intime dele, der førhen har hentet energien fra andre. Jeg tror ikke på den antagelse, at vi skal opfylde alle vores behov selv, det kan vi ganske enkelt ikke, fordi intet menneske rummer alt. I vores essens er vi hele, men manifesterede i kroppen er det kun summen af menneskeheden, der udgør helheden. Vi er gensidigt afhængige af hinanden på en positiv måde, og hvis ikke vi forstår det, ender vi som et isoleret og underudviklet Nordkorea. Vi skal dog kunne stå alene og tilvejebringe den grundlæggende tryghed selv.\nNår vi har brudt en relation, så oplever vi ofte, at tankerne konstant søger hen til vedkommende, fordi den sårbare del bestræber sig på at genetablere forsyningen af kærlighed. Det er denne udadgående bevægelse, som meditationsprocessen gradvist stopper, fordi vi i stedet interesserer os for det i os, der lider. Vi går med andre ord til kilden for smerten i stedet for at kredse omkring symptomet. I de perioder hvor dette arbejde ikke lykkes, så tager overlevelsesstrategierne over. Vi flygter væk i TV, erstatningselskere, mad osv.. (flugt). Vi går til angreb gennem hadefulde tanker, hævnfølelser, nedvurderende kritisering, som gør den anden mindre værdifuld osv. (kamp). Vi går måske helt i koma og ligger bare på sofaen eller forsvinder ind i en monoton rutine, hvor livet står helt stille osv. (stivne). Det, der er fælles for alle strategierne, er, at de dybest set ikke formår at ændre situationen synderligt, så vi kommer styrkede ud af processen. Det er blot gentagelser af fortidens mestringsstrategier. Der kan selvfølgelig være megen hjælp at hente gennem gode samtaler med venner og et godt meningsfyldt arbejde, som giver vores liv perspektiv og retning. Men ønsker vi en hurtig og radikal vækstproces ud af sådan en krise, der gør os stærkere, end før vi trådte ind i den, så er meditation en helt uvurderlig hjælp.\nI forbindelse med et brud bestod min meditationspraksis i at sidde cirka én time tre gange om dagen og bare iagttage smerten, synke ind i den, rumme den og forstå hvilke sider af min natur, der led. Det er en særdeles udfordrende proces, fordi smerten kommer massivt tilstede i hele bevidsthedsfeltet og er næsten uudholdelig i starten. Jeg får billedet af at synke ned i et badekar, hvor vandet er alt for varmt, og hvor man gradvist skal vænne sig til smerten. Det er dog også en særdeles smuk proces, når man forstår, at det er et kærlighedsvakuum, der kalder på at blive fyldt op. At det er en mulighed for at lade noget sårbart vokse ind i større modenhed.\nDa først kontakten til den sårede del var etableret, lod jeg en strøm af kærlig accepterende empati fra solen i hjertet strømme igennem til de sårbare smerteområder. Dette gav en næsten øjeblikkelig lindring af tilstanden, nærmest som en healende balsam, der kærtegnede det sårede. Der foregår, så vidt jeg kan vurdere, altid en proces, hvor man efterhånden glider ind til centret af det sårbare. Det er nærmest som et løg, der skal skrælles lag efter lag, og hvor hvert lag repræsenterer forskellige psykologiske tilstande.\nI starten er det bare en generel smerte et eller andet sted i følekroppen, men efterhånden som iagttagelsen skærpes, så opdager man hvor arnestedet er. Jeg oplever ofte, at smerten kan lokaliseres til et helt specifikt punkt, hvor hele såringen udspringer fra. Når det punkt er fundet, så er det næsten som om, at en nålespids af koncentration møder et andet knivskarpt punkt af energi. I det mødepunkt intensiveres udforskningen, og her kan man mærke ind i, hvad tilstanden, der er i underskud, behøver. Ofte er det en helt specifik kvalitet, der længes efter: hengivenhed, skønhed, tryghed, omsorg osv. og ifølge min erfaring, er det netop den kvalitet, som partneren eller det, der er mistet, repræsenterede.\nNu kan man lade netop den kvalitet strømme igennem hjertet, for her er der adgang til alle de universelle sjælskvaliteter. Det er et helt specifikt energiarbejde, hvor man lærer at bygge nye frekvenser og kvaliteter ind i sine sorte huller, eller skulle man kalde det lysfattigdomme. Der sker også noget andet værdifuldt. I starten er alt blot smerte, men gradvist udvides det indre rum, som smerten lever i. Den bliver ikke nødvendigvis mindre smertefyldt, men den fylder ikke så meget længere. Den accepterende kærlighed udvider med andre ord oplevelsen af rummelighed, efterhånden som vores sensitivitet trænger ind i de lidende områder.\nDer er flere aspekter i denne praksis, som virker healende. Den første og væsentligste er, at vi vælger at disidentificere os fra smerten og det sårbare element. Vi identificerer os med at være den kærlige stærke iagttager, der bliver i sit center og rummer smerten. Det betyder, at vi ikke bliver trukket ind i den offerbevidsthed, der meget ofte er forbundet med oplevelsen af en stærk smerte. Vi tager fuldt ansvar for situationen og ved derfor, at smerten skyldes vores sårbarhed, uagtet om andre mennesker har påvirket den. Iagttagerpositionen empower os øjeblikkeligt, fordi viljen og valget bliver en mulighed og vi derfor kan handle på situationen.\nDet andet healende aspekt er, at vi gennem kærlighedens samhørighedsskabende kraft gør noget isoleret og adskilt helt. Den sårbare del bliver mødt af en ny kilde til kærlighed, den bliver set af os selv, som kærligt rummende iagttager og oplever dermed medfølelse. Det får smerten til at fortone sig, efterhånden som projektionen trækkes tilbage og erstattes af den nyfundne kærlighed indeni. Det er denne evne til selvomsorg, der gør, at vi på ny tør kaste os ud i kærlighedens eventyr og satse alt hvad vi indeholder, fordi vi ved, at der altid er en tryg base i os selv at vende hjem til.\nDer sker også det, at kærligheden vækker et potentiale til selvhealing i den sårbare del, der lider. Uanset hvor mørk og selvdestruktiv en side vi har, så rummer den i sin essens et potentiale for kærlighed og lys. Uanset hvor isolerede og selvdestruktive vores tilstande er, så kan de nås gennem kærlighedens transformerende kraft. Når jeg taler om kærlighed i denne forbindelse, så er det væsentligt at tilføje, at det er den upersonlige betingelsesløse kærlighed, jeg taler om. Den kærlighed, der er hævet over sym- og antipati. Den sammenhængskraft, der rummer alt udelukkende, fordi det eksisterer. Det er denne kærlighed, der flyder som en stille strøm i ethvert menneskehjerte, og som bevidst kan fremelskes gennem en meditativ praksis på fx solen i hjertet.\nDet, der gør det muligt er netop, at vi igen og igen åbner hjertet for denne strøm, når vi er lukkede og identificerede med vores sårbare og egocentriske sider. Opsummerende kan vi sige, at kærligheden er transformerende, når den aktiverer kærlighedspotentialet i den sårbare del, på samme måde som en varmekilde kan aktivere varmepotentialet i isens atomer. Kærligheden sætter en indre proces i gang i hjertet af den tilstand, vi arbejder med, så de ydre forsvarsstrategier gradvist falder bort. Den sårbare tilstand bliver mere stabil og selvregulerende og ikke så afhængig af ydre tilførsel.\nJeg vil nu gennemgå en healingsmeditation, hvor vi bevidst søger at tilføre positive energier til en del af os, som lider. I appendikset er der et meditationsomrids til den healingsmeditation, jeg selv arbejder med. Her fremgår det også, at jeg forud for selve healingsprocessen laver en integrationsøvelse, hvor jeg bevidst forbinder mig med hjerte- hoved-sjæl. Jeg arbejder altid med den fundamentale vertikale akse mellem selv og sjæl, som jeg beskrev i kapitel tre. Det er sådan der skabes et samarbejde mellem sjælen, det bevidste selv og det underbevidste; i denne sammenhæng den sårbare del, der lider. Hver gang vi forbinder os på denne måde gennem visualisering og indføling, så bygger vi en lidt stærkere kommunikationsbro mellem alle de forskellige niveauer af vores væsen.\nDer er endnu en væsentlig årsag til, at vi bevidst forbinder os med sjælen og det overbevidste område, inden vi påbegynder en healingsproces. Vi ønsker at påkalde og trække på de universelle healingsenergier, der altid strømmer gennem det kollektive ubevidste fra mangfoldige indre kilder. Vi skal huske på, at det ikke kun er os, der er interesserede i at forløse gamle smertefulde tilstande. Det er Spirit-in-action og hele verdenssjælens ønske at oplyse denne jord, og set fra sjælens perspektiv er det ligegyldigt, hvem der har lidelsen, for den er dybest set kollektiv, bare den forløses. All is teaching – All is service. Alt hvad vi oplever, kan lede til større forståelse, og alt hvad vi gennemlever, kan gavne helheden.\nJeg anvender derfor en bøn eller en påkaldelse af sjælens kærlighed og visdom, hvilket jeg oplever har en markant virkning, fordi det udtrykker et aktivt ønske om samarbejde. Det gør det også muligt for de hjælpere, der eksisterer på de indre niveauer, at gribe aktivt ind i vores proces, fordi de altid arbejder under hensyntagen til den frie vilje.\nNår vi virkelig forstår, at transformationen af vores individuelle smerte også er led i en langt større global transformationsproces, som kontinuerligt foregår på de indre planer, så frigøres vi fra det begrænsede, personlige perspektiv. Det gør smerten mere upersonlig og universel. Vi bliver en del af den lidende menneskehed og kan langt mere frit inddrage vore omgivelser i processen, da vi alle er i samme båd. Når vi fortæller andre om processen, giver vi dem lejlighed til at sende medfølelse ind i feltet, og vi får derfor langt flere godgørende kræfter at arbejde med. Det er, som om bevidstheden bliver større og mere dynamisk, der er ganske enkelt flere energier at trække på. Det siger sig selv, at vi kun skal inddrage de rigtige mennesker i processen. I modsat fald risikerer vi at få en tilførsel af negative energier, hvis dem vi inddrager ikke kan rumme det.\nDer er endnu et aspekt af healingsmeditationen, som er særdeles væsentligt at tage med, når vi er klar til det. Det er at koble sin egen individuelle healingsproces på hele menneskehedens healing. Det gør vi ved at lade healingsenergien, som løber fra sjælen via hjertet til den sårede del, strømme videre ud til alle de mennesker, der lider af nøjagtig den samme problematik. Det skaber et særdeles stærkt flow, fordi vi nu kanaliserer energi på vegne af hele menneskeheden. Vi kan også ved hjælp af denne metode tåle et langt stærkere flow, fordi vi bevidst kobler vores eget energisystem på det kollektive. Der skabes ikke så let ophobninger og forstoppelser i det individuelle system, som følge af overstimulation, fordi vi lader energien passere gennem og foretager en gennemskylning af hele energisystemet. Når vi arbejder med det kollektive felt, så gør vi det med en helt upersonlig holdning. Vi har ikke nogen specifik dagsorden andet end at bringe en generel healing ud til omgivelserne. Dermed sender vi en atmosfære ud i feltet, som vi stiller til rådighed for alle dem, der frivilligt vælger at tage den ind. Vi påtvinger derfor ikke nogen vores healing, men tilvejebringer blot en mulighed, som kan udnyttes, hvis man selv vil.\nHvornår man går i gang med at koble det kollektive felt på, er op til den enkelte at afgøre. Nogle gange kræver situationen, at man holder fokus på at bevæge sig helt ind i centret af sårbarheden uden at tænke på større felter, der skal belives. I de tilfælde kan man under de sidste minutter af meditationen sende healingen ud til hele menneskeheden. Det er en praksis, jeg altid selv benytter, fordi det beskytter mod overstimulering, fastholder det upersonlige perspektiv og hjælper omgivelserne.\nDer kan være en vigtig variation i dette tema, hvor vi inddrager andre i healingsarbejdet. Arbejder vi med en side af os selv, der er i kampberedskab og er fyldt med negativitet mod et andet menneske, så kan vi med stor fordel inddrage denne ”modpart” i healingen.\nLad os sige, at vi føler os svigtet eller krænket af et andet menneske og er fyldt med negativitet over for dette menneskes handlinger, så har vi mulighed for at lave et indre healingsarbejde, der kan facillitere en ydre harmonisering af konflikten. Dette energiarbejde er på ingen måde en erstatning for de ydre handlinger, man ofte må iværksætte, hvis man er krænket. Men det er faktisk lettere at udøve en stærk grænsesætning, hvis man ikke selv er i affekt.\nVrede og hævngerrighed skaber en yderst giftig psykologisk atmosfære, som giver mange negative virkninger i vores eget system. Lad mig give et eksempel på det, og hvordan jeg forholder mig til aggression. Når vi er identificeret med vrede på en ukonstruktiv måde, så åbner vi en port i vores energisystem til den kollektive vrede, som begynder at strømme ind og forstærke forureningen af vores egen atmosfære. Vredesenergien trækker endvidere mange andre negative bevidsthedstilstande med sig, som gør det svært at tænke klart. Energien virker destruktiv og nedbrydende på såvel den, der huser den og alt det, den er rettet imod. Den kan derfor skabe store ubalancer og disharmoni overalt, hvor den findes. Hvis vi har et spirituelt værdigrundlag, så ønsker vi naturligvis ikke at forårsage denne ødelæggelse, hverken i os selv eller hos andre. Derfor må vi finde en anden måde at håndtere vreden på.\nVreden er en helt naturlig og værdifuld kraft, der kan omdannes til standingpower, når den rummes og ikke rettes mod nogen. Når vreden er fuldt accepteret, og vores handling er motiveret af harmløshed, dvs. ikke at bringe unødig smerte og lidelse, så kan vreden være en motor og drivkraft for mange konstruktive handlinger.\nSund aggression er derfor styret af et ikke-voldeligt motiv, et ønske om at sætte grænser eller hævde vores nødvendige interesser på et givent område ved hjælp af det mindste middels princip. Vi kan dog sagtens tage meget hårdhændede magtmidler i anvendelse, som fx politiet gør, uden at have et motiv om at skade de pågældende. Det er motivet, der afgør hvilken atmosfære, vi skaber, for motivet er hensigten og viljen bag handlingen.\nNår vi arbejder med aggression i en healingssammenhæng, så handler det netop om at bringe den ind under selvets/sjælens kærlige og vise styring. Det gør vi først og fremmest ved at acceptere, at vi er vrede, det er første stadie. Det næste er at acceptere ”krænkerens” handling, der blot er udtryk for uvidenhed. Det betyder ikke, at vi godkender handlingen og ej heller, at vi ikke vil sætte en stopper for den fremover, men vi accepterer, at mennesker er ufuldkomne og rummer handlingen i det perspektiv. Dette er kernen i Nelson Mandelas, Gandhis og Dalai Lamas budskab, mød dine ”fjender” med kærlig venlighed uden at gå på kompromis med dine værdier.\nVed at se på situationen fra sjælens perspektiv forstår vi også, at vi ikke møder noget, som vi ikke selv har haft en andel i på et eller andet tidspunkt. Det kaldes karma og er loven om årsag og virkning i aktion. Uanset hvordan vi vælger at tolke årsagen til en handling, så kan vi altid vælge at ville lære noget af den – All is teaching.\nDet første stadie afen healingsmeditation kan derfor handle om at sende enstrøm afkærlig accepterende væren ud til sin egen aggression, til krænkeren og til alle andre krænkere, der foretager tilsvarende handlinger. Denne strøm af accept skaber en gradvis forståelse af aggressionens væsen og de motiver, som krænkeren har haft, da vedkommende handlede. Vi trænger med andre ord ind under overfladen af problemstillingen, fordi vi empatisk lever os ind i den. Den skaber visdom, og jeg vender tilbage til det aspekt lidt senere.\nAccepten af vores egen aggression vil meget ofte afsløre, at den i høj grad handler om at beskytte en eller anden sårbarhed i os selv. Der er en smerte, vi ikke kan rumme, en sårbarhed vi måske ikke var vidende om, og vreden er en metode til at give smerten videre på. Vi giver så at sige den varme kartoffel videre, og gengældelsesmønstret kan så fortsætte, indtil der er en moden sjæl, der siger stop.\nDet bringer os tilbage til arbejdet med at modne sårbarheden, som – når det iværksættes – vil hæve grænserne for, hvad vi kan tåle af påvirkning. Accepten af vreden vil gøre den mere hvilende som kraft og standingpower. Kort sagt alle argumenterne er på plads, det kan kun give mening at bringe hele aggressionsatmosfæren op på et mere kærligt niveau, hvis vi i sandhed ønsker at skabe gode menneskelige relationer.\nDet er en radikal proces at sidde med en strøm af kærlig accept rettet mod et konkret menneske, der har gjort os ondt. Kærligheden vil nemlig altid udvide perspektivet, så man begynder at forstå den andens bevæggrunde, og ikke sjældent kommer tanken, at man måske kunne have gjort noget tilsvarende under de samme omstændigheder. Der er en ydmyghed i kærligheden, som betyder, at man ikke dømmer så hårdt, som når man ser alt fra sit eget sårede sted. Der ligger naturligvis en fare i denne praksis, fordi den sensitive livsflod ultimativt kan gøre os grænseløst medfølende, så vi glemmer, at vi lever i en verden, hvor det sårbare vitterlig må beskyttes. Her må vi naturligvis også være grænseløst medfølende over for os selv.\nDalai Lama blev på et tidspunkt spurgt om, hvad hans største frygt var i forbindelse med kinesernes ødelæggelse af hans land. Han svarede: ”at miste medfølelsen med kineserne”. Når Dalai Lama og Nelson Mandela kan tilgive så store krænkelser, så kan vi nok også tage vores lille del af pakken.\nHvis den dynamiske livsflod leder os ind til kernen af os selv, så insisterer den sensitive livsflod på, at vi finder os selv i mødet med den anden. Kærlighedens væsen er ekspanderende, den vil elske mere og mere af sig selv – i den anden. Denne kilde af bevidsthed er centralt forbundet med en meditationspraksis, jeg har udøvet gennem længere tid og som jeg kalder for Enhedsmeditation – det store stille hjerte.\nEnheds-meditation – det store stille hjerte\nDet store stille hjerte er en praksis, som kan udøves i såvel hjertet som i midten af hjernen. Det, der er fælles for dem begge, er, at de tager udgangspunkt i en visualisering af et dybblå – indigofarvet – ocean af kærlighed1. Visualisering er en praksis, der tager udgangspunkt i forestillingsevnen og fungerer som en dør til de energier, man visualiserer. I meditationen forestiller man sig, at den dybblå kærlighedsenergi ekspanderer fra vores eget individuelle felt, til vores familie og netværk ud i fortsat større sociale cirkler, indtil hele menneskeheden er inkluderet. Ønsker man det, er det naturligvis muligt at udstrække det til alle levende væsener. Den dybblå kærlighed trænger ind i essensen, er medfølende og omsluttende gennem en dyb stilhed, der gennemtrænger alle atomer af det, man mediterer på.\nPå et af mine retreats havde jeg lejlighed til at studere virkningen af denne meditation gennem flere dage. Jeg mediterede på kosmisk kærlighed og oplevede efter nogle timer, hvordan fornemmelsen af mine egne individuelle grænser langsomt blev opløst i et blødt felt af upersonlig omsluttende kærlighed. Stilheden blev de følgende dage mere og mere intens, og fornemmelsen af en inderlig intim kontakt med alt levende trådte helt i forgrunden. Jeg smeltede mere og mere sammen med et stort stille hjerte, som holdt hele eksistensen i sin medfølende favn. Det var som at synke ned på bunden af et stort varmt ocean – eller mere præcist – jeg blev et stort varmt ocean af medfølende bevidsthed. Det var, som om denne frekvens af bevidsthed var grundtonen for alle andre eksisterende tilstande, og at jeg herigennem fik lejlighed til at forstå alle typer af tilstande indefra og ud – eller nedefra og op. Jeg kom tættere på end tæt, og der var øjeblikke, hvor jeg følte, at mit hjerte var ved at sprænges af en kærlighed, der ville ind og smelte helt sammen med alle andre bevidsthedstilstande.\nDenne indigofarvede kosmiske kærlighed har evnen til at opløse adskilthedens smerte, netop ved at forløse de kramper og sammentrækninger i bevidstheden, som skyldes forsvarsmekanismer, der fungerer som isolerende fængsler. Bevidstheden lukker sig normalt igen efter nogle dage, men intet er helt det samme. Det er, som om der er lagt et hukommelsesspor ind i de tilstande, man har smeltet og åbnet, så de husker, at der er en vej ud af fængslet. Disse indkapslede zoner i sindet kan derefter gradvist forløses, efterhånden som livsomstændighederne aktiverer dem, eller vi bevidst vælger at arbejde med dem.\nI meditationer på det store stille hjerte har jeg flere gange opnået en så fuldkommen identifikation med menneskeheden, at jeg fik en direkte, intuitiv oplevelse af at være menneskeheden. Jeg var ikke en del af menneskeheden, men netop den levende verdenssjæl, som er menneskeheden. Jeg havde i mange bøger læst om verdenssjælen, men havde aldrig haft denne intime oplevelse af at være selve menneskeheden, så Kristi udsagn: ”Elsk din næste som dig selv” fik en helt ny mening. Min næste er mig selv. Der er dybest set ikke nogen forskel, set fra dette perspektiv, og dog er der en unik mig-hed, som gør min individuelle manifestation i min krop til en helt unik opgave at udfolde. Denne paradoksale enhed i mangfoldighed har jeg været inde på tidligere.\nPraktiseringen af det store stille hjerte udvikler den empatiske sensitivitet. Der, hvor vi ikke er sensitive, er der ingen indre kontakt med det, vi møder, og dermed ingen sand forståelse af dets natur. Det er derfor et ufravigeligt krav, at vi kan leve os ind i alt det, vi frygter, hader eller ikke forstår, hvis vi skal åbne de lukkede hjerter. Processen starter naturligvis i os selv og i forhold til alle de områder, hvor vi er ”følelsesløse”, og som vi derfor ikke er i sensitiv kontakt med. Det gør ondt at være sensitiv, men det gør endnu mere ondt ikke at mærke. Den indfølende og medfølende empati vil gradvist udvide vores evne til at registrere større og større områder af de umådeligt vidtstrakte bevidsthedsverdener, som omgiver os på mange niveauer. Derigennem udvikler vi rummelighed og en usædvanlig evne til at skelne den ene tilstand efter den anden på baggrund af en registrering af dens kvalitet. Det er udviklingen af den psykologiske smagssans, der fintunes på samme måde, som en mesterkok mestrer sine råvarers egenskaber og smag.\nPå det ydre plan foregår der naturligvis en tilsvarende proces med at vurdere (smage) kvaliteten af de mennesker, vi møder, gennem en empatisk indlevelse i deres mangefacetterede natur. Der, hvor vi oplever barrierer og konflikter, er ofte helt tydelige tegn på, hvor vores sensitivitet kunne udvides. Det gælder i forhold til de mennesker, vi reagerer på, men også i forhold til vores egne reaktioner. Hele vores omgivende miljø fungerer i virkeligheden som et gigantisk spejlkabinet, der viser os, hvem vi er på et underbevidst plan – gennem de reaktioner, vi har på spejlet. Disse reaktioner kan være sande udtryk for det, vi identificerer os med på et givent tidspunkt, eller det modsatte. Det er virkelig en kunstart at blive bevidst om sine reaktioner uden at fortabe sig i spejlbilledet – det andet menneske. I virkeligheden ser vi ikke medmennesket som det er, men som vi er. Det, vi oplever som den anden, er vores subjektive fortolkning af den anden baseret på vores mere eller mindre korrekte kvalitetsvurdering af den anden. Det, der bl.a. forhindrer et sandt møde, er en utilstrækkeligt udviklet empatisk sensitivitet over for såvel vores egne reaktioner som den andens udstrålende kvaliteter.\nDen sensitive livsflod og udviklingen af den empatiske forståelse af os selv og vores omverden vil dog guide os ind til hjertet af vores egen og andres psykologiske DNA. Det kan det store stille hjerte hjælpe med at udvikle. Det er gennem den forståelse, at vi kan begynde arbejde med vores natur og omverden ud fra den enestående typologi, vi alle besidder på de fem niveauer. Det er i den kontekst, at den integrale meditation udøves.\nVisdom er viden, kærlighed og formålsbevidsthed\nDen sensitive livsflod udvikler evnen til at tænke med hjertet. I personlighedens verden udfolder energien sig gennem selvets følefunktion, men det er kun i dens meget afgrænsede udtryk. Kærlighed og visdom har i sin inderste natur ikke meget at gøre med følelser, der altid er polariseret i sym- og antipati. Den egentlige kærlighed er hævet over disse polariteter og elsker alt, hvad der er på en upersonlig universel måde. Når følelseslivet er forholdsvis renset for egocentriske begær og stabiliseret, så kan denne helhedsorienterede energi udfolde sig ved atanvende følelseslivet. Den højere korrespondance til følelseslivet er intuitionen, så hvor personligheden anvender følelser, der har sjælen intuition.\nJeg vil kalde intuition for helhedsbevidsthed, der er evnen til at forstå alle virkelighedens fænomener gennem identifikation med det guddommelige lys, der lever i hjertet af dem. Det er umuligt at forklare med ord, for det er hinsides intellektets fatteevne. De fleste former for intuition er kun glimtvise erkendelser af denne indre sammenhæng med Altet eller dele af det. Intuition og universel kærlighed er derfor ord, vi bruger af mangel på bedre, til at beskrive vores inderste oplevelse af universel enhed.\nIntuition resulterer i såvel kærlighed og visdom, når den manifesteres. De tre er ét i den indre verden, men når energien udfoldes gennem henholdsvis hjertecentret og pandecentret, så kommer de til udtryk som kærlighed og visdom. Den samme energi får på den måde forskellige udtryk, afhængig af den frekvens den udfolder sig på, lige som det hvide lys udfolder sig i et spektrum af farver.\nHvad er visdom? Visdommen er utrolig svær at definere, men er intimt forbundet med den indsigt, der opstår, når vi gennem empatisk bevidsthed forstår de bagvedliggende årsager i det, der sker. Visdom indeholder såvel erfaret viden som kærlighed og formål. Det er ikke visdom, hvis blot et af disse elementer mangler. Der findes mange typer af viden, der alle relaterer til den ydre forståelse af, hvordan noget fungerer i praksis. Denne viden forstår dog ikke, hvorfor det virker. Vi må forstå den dybere årsag bag et menneskes handling, hvis vi virkelig skal forstå et menneske indefra. Det kræver kærlighed eller empatisk forståelse og formålsbevidsthed. Lad os kigge på viden og formålsbevidsthed.\nVisdom indeholder konkret viden, fordi den altid er praktisk anvendelig. Visdom er ikke metafysik, men praktisk anvendt indsigt, der godt kan have metafysiske rødder. Buddha var fx meget praktisk anlagt, hans hovedmål var at vise en vej ud af lidelsen gennem en række praktiske anvisninger.\nDenne viden indeholder ikke nødvendigvis den dybere helhedsorienterede forståelse, der udspringer af empatien, men den giver konkret virkelighed og erfaret sandhed. Viden har derfor sin berettigelse, men er ofte yderst partiel. Viden uden empatisk forståelse og indsigt i sjælens mening skaber let en subtil fordømmelse af den uvidenhed og begrænsning, som mønstret indeholder. Man kan med andre ord vide meget uden at forstå noget.\nDen kærlige empatiske bevidsthed har været afgørende for at heale mine egne såringer; den skaber det rummende felt, hvor smerten kan forløses. Kærlighed uden eksakt viden skaber dog let en uklar og upræcis opfattelse af de nøjagtige årsag-virkning sammenhænge, fordi den har en tendens til blot at elske helheden. Kærligheden alene kan føre til naivitet, derfor har vi også behov for køligt og rationelt at forstå de enkelte elementer i mønstret.\nSjælens formålsbevidsthed er en uundværlig komponent, jeg har måttet meditere over i forbindelse med isolation. Den giver ”højdeperspektivet” og sikrer, at problemet kan anskues ud fra en sand visdom. Det er en intuitiv sans, der i glimt åbenbarer den mening og plan, som er indeholdt i den konkrete problematik eller krise, som vi gennemlever. Den giver svaret på, hvorfor vi lider, ved at sætte såvel vores lidelse som vores generelle bevidsthedsniveau ind i en udviklingssammenhæng, der vurderer, hvad næste trin på vejen er.\nDet, der er medicin for ét menneske, kan være gift for et andet og det, der er ret handling på ét tidspunkt, kan være det modsatte på et andet. Formålsbevidsthed relaterer til den vertikale dimension i mennesket, hvilket giver vores liv perspektiv og retning. Den søger at kigge sjælen i kortene ved at samarbejde med den bagvedliggende mening, som kontinuerligt er til stede i alle omstændigheder. Det formål jeg så gennemtrængte hele min livsproblematik var, at jeg sammen med mange andre skulle finde en vej ud af den isolation, som identifikationen med en idealiseret kærlighed skaber. Millioner af mennesker er isolerede, fordi vi holder fast i en idealiseret forestilling om den perfekte kærlighed. Vi sidder med andre ord fast i den samme frekvens af bevidsthed.\nDa jeg første gang indså, hvilken fattigdomskærlighed det er, når man kun vil elske perfekt, var det et stort gennembrud. Derfra kunne rejsen tilbage til menneskeheden påbegyndes. Den kærlighed, der kun kan rumme det perfekte, er ren armod, hvorimod den kærlighed, der tager alle konflikterne og begrænsningerne med, er storslået. Den indsigt var den rene visdom i forhold til min aktuelle livssituation, fordi jeg nu fik en direkte erfaret indsigt, som vejledte mig i at bryde min isolation. Indsigten gav mig et kald. Jeg ville være fri mere end trygheden i komfortzonerne og bidrage til menneskehedens psykologiske frihed gennem mit eget eksempel og den undervisning, jeg kunne give til andre.\nEn visdomsorienteret meditationspraksis kalder jeg for indsigtsmeditation1, og den metode jeg anvender, indeholder ovenstående elementer. Det er naturligvis væsentligt at fastslå, at langt de fleste former for sand meditation kan fremkalde visdom, fordi vi kommer i kontakt med sjælen, som er viis. Indsigtsmeditation praktiseres bedst med fokus i hovedet – enten i pandecentret – ca. tre centimeter foran panden eller i den centrale del af hjernen.\nDer er dybest set tre centrale elementer i denne meditation, der kan opsummeres som: iagttag, elsk og undersøg. Først må vi vælge temaet for, hvad vi ønsker at ”kigge ind i”. Det kan fx være løsningen på en udfordring, dernæst må vi etablere os som iagttager. Det er en vigtig forudsætning, at vi kontinuerligt udvikler evnen til ubunden iagttagelse, da det smidiggør vores evne til at lege med alle de energier, der opstår i sindet, når vi mediterer. Det har jeg allerede redegjort for under gennemgangen af nærværsmeditation. Dernæst er det væsentligt, at vi nærmer os problemstillingen med empatisk kærlighed. Vi må skabe et accepterende og empatisk rum, som gør det muligt at leve os ind i alle aspekter af den udfordring, vi står i. Dette giver dybdeforståelsen og i første omgang evnen til at rumme det, vi ikke kan forstå.\nDet tredje stadie af indsigtsmeditationen relaterer til den undersøgende fase, hvor man fx stiller spørgsmål til udfordringen. Hvad, hvorfor, hvordan. Vi åbner op for at se det større mønster, meningen bag udfordringen, så den bliver en ven, der kan vejlede os, frem for en fjende, vi skal overvinde. I denne fase vil vi gradvis kigge ind i eller se igennem alle de forskellige aspekter af problemstillingen. Denne fase vil også samle al den viden, vi har på det pågældende område og gøre vores mentale ressourcer kreative. Viden er lys, perspektiver og sammenhænge. Det kan dog være, at vi opdager en mangel på basal viden, som betyder, at vi må supplere vores meditationspraksis med et konkret studie. Nogle gange lander der hele pakker af intuitive forståelser, der i et nu åbenbarer hele området. Andre gange er det mere en gradvis oplysning, der foregår.\nLad mig eksemplificere hvordan en indsigtsmeditation kunne afvikles. Jeg vælger i dette eksempel at kigge ind i min frustration over, at jeg ikke når ud til en endnu større gruppe mennesker i forbindelse med min undervisning. Jeg vil gerne have større overflod på dette område, da det er en del af mit primære kald i livet at undervise i energipsykologi.\nJeg formulerer spørgsmålet: ”hvad står i vejen for et større flow?” Jeg ved, at mit ydre liv er en afspejling af min bevidsthed, så der må være et eller andet der inde, som står i vejen for overflod.\nDet første jeg gør, efter at jeg har centreret mig, (se omrids til Indsigsmeditation), er at iagttage, hvem eller hvad der er frustreret. Det er som udgangspunkt ikke mig! Jeg er den ubundne iagttager – ren bevidsthed, så det må være et eller andet selvstændigt behov, der kontinuerligt gør opmærksom på sig selv. Jeg går med andre ord ind og undersøger, hvad der er motivet bag min frustration. Det er altid en viis praksis, for så ved man, hvad der leverer den motiverende energi.\nJeg kigger derpå ind i frustrationen og fornemmer en uro i mit solar plexus og en smerte. Der går ikke mange minutter, før jeg er klar over, at der er mange forskellige ”stemmer” involveret i min frustration. Der er et behov for popularitet, økonomisk sikkerhed, glæden ved at arbejde med noget jeg elsker, fællesskabet omkring meditation og ikke mindst behovet for at gøre en forskel i verden på et område, hvor jeg brænder for sagen. De mange typer af behov rejser sig for mit indre blik, og jeg fornemmer dem tydeligt hver for sig. Jeg kan eje dem alle sammen, der er ikke noget som overrasker mig, så jeg vælger at kigge i en anden retning.\nDer må være en mening med, at jeg ikke har overflod på området! Der er noget, jeg skal lære – All is teaching – All is service. Denne tanke hjælper mig til at rumme frustrationen, og den gør mig villig til at lære noget nyt, som også kan gavne andre med samme problematikker. Jeg vælger derfor nu med fokus i pandecentret og med min empatiske fornemmelse at undersøge, hvad der stopper overfloden. Jeg ved, at det kræver lige så stor energi at manifestere et underskud, som et overskud. Der må et eller andet sted være en overbevisning om underskud. Denne holdning til problemet fjerner fokus fra et problemfokus til et visdomsfokus. Jeg er indtil videre overbevist om, at jeg har de kompetencer, der skal til for at undervise på området, så det spor lader jeg ligge.\nJeg lader nu hele min bevidsthed hvile ind i spørgsmålet: Hvem eller hvad har modstand? Meditationen skaber en indre åben og vågen sansning, som afsøger de forskellige typer af energistrømme, der gradvist rejser sig og efterhånden registrerer jeg en modstand. Der, i området omkring solar plexus, er der en modstrøm, her er noget, som ikke gider involvere sig. Her er der en modstand, som har nok i sig selv, en stemme som ønsker at være tilbagetrukket og isoleret, fordi det er trygt. Der er en frygt for konflikter og paradoksalt nok, en frygt for afvisning og isolation.\nDet er det ældgamle tema, som endnu engang rejser sig. Det er en gammel strategi, som søger at undgå en bestemt type af smerte ved at undgå situationer, hvor den kunne opstå. Dette mønster indeholder en helt bestemt form for uvidenhed, der kan oplyses ved at bringe visdom ind i mørket. Jeg er allerede i min vågne bevidsthed i besiddelse af visdom. Jeg ved hvad mit formål er. Jeg har kærlighed til min udviklingsproces og har stor psykologisk viden omkring forvandlingen af det underbevidste. Nu skal jeg have visdommen til at lande i det underbevidste område, hvor der er modstand mod at engagere sig i mennesker og derigennem få overflod.\nDet kræver ofte, at jeg udvikler ny visdom, for enhver indre modstand og ”stemme” repræsenterer en helt unik situation, der må mødes på en ny måde. Meditationen afslører, at der er noget i mit underbevidste, som ikke samarbejder med det evolutionære formål, jeg er kaldet til. Der mangler et indre flow mellem sjælens vilje – at bringe energipsykologi ud til en stor gruppe af mennesker – og det underbevidste, der skal levere følelsesmæssig opbakning til det. Sjælens visdom indeholder den indsigt, som gør dette samarbejde muligt, så det indre flow vil skabe et ydre flow af undervisning. I de kommende dage og måske uger, vil jeg kigge ind i dette område og måske arbejde med forskellige typer af visualiseringer for på den måde at hæve bevidstheden i det underbevidste.\nI kapitel otte vil jeg give eksempler på nogle af disse skabende meditationer. Det kan også vise sig nødvendigt, hvis modstanden er for stor, at jeg må tage et forløb hos en dygtig terapeut, som kan hjælpe mig gennem de forskellige forsvarsmekanismer, der ofte er knyttet til området.\nJeg håber det fremgår, at indsigtsmeditation er en kreativ proces, der skaber nye forståelser inden for de områder af bevidstheden, man retter meditationen imod. Det er endnu engang et eksempel på, hvordan integral meditation anvender mange forskellige discipliner eller værktøjer. Iagttagelse, refleksion, visualisering, udstrålende kærlighed, empati og vilje. Indsigtsmeditationen arbejder primært med at se ind i, ved at aktivere det tredje øjes evne til at erkende de indre virkeligheder.\nI ovenstående eksempel valgte jeg at skabe et fokus i det underbevidste, men jeg kunne også have valgt at meditere på nogle af sjælens mere transcendente kvaliteter. Hvad er universel kærlighed, vilje, skønhed osv.? Processen ville være den samme: iagttage, elske og undersøge, hvad der opstår i bevidstheden, og relatere det til det evolutionære formål vi tjener. Det sidstnævnte er formentlig et af de vigtigste råd i forbindelse med meditation – at lade alle vores meditationer have et tjenesteformål. Det er sjælens primære motivation – at gøre en forskel i verden, og det vil være den hensigt, der fremkalder det stærkeste samarbejde fra essensen af vores dybeste væren.\nKonklusion om meditation på den sensitive livsflod\nKonkluderende kan vi sige, at meditation på den sensitive livsflod skaber healing, forståelse og oplysning i en eller anden grad. Det, der oplyses er såvel selvet som alle de delpersonligheder, der bringes ud af mørket og ind i lyset. Den sensitive livsflod er en af de tre primære livsfloder, så vi kommer ikke uden om kærligheden eller visdommen i en integral meditationspraksis. Den er en forudsætning for hele vores eksistens. Healingsmeditation er en meget velegnet praksis, som støtte for vores psykoterapeutiske skyggearbejde.\nDe sensitive typer vil naturligvis især føle sig hjemme i denne type praksis, men de dynamiske, analytiske og praktiske typer, vil også have stort udbytte af dem. De har alle en tendens til isolation og en ”tør” tilgang til livet, hvilket den sensitive livsflod kan opbløde. Det er en god ide at studere de positive og negative kvaliteter af denne livsflod. En overdreven anvendelse af denne meditationsform kan gøre udøveren for indadvendt og oversensitiv, så det er en ubalance, man skal være opmærksom på.\nFra de varme og blide strømme vil vi nu bevæge os ind i langt køligere farvande, hvor den intelligente livsflod har sit udspring.\nForord og kapitel VI


Rejseinspiration om Kreta\nKreta er den største ø i Grækenland og samtidig også den mest eftertragtede! Rigtig mange danske turister elsker at rejse dertil hvert år, og hvis man har været der, forstår man det godt. Øen har ufatteligt mange muligheder – der er en smuk natur på øen, dejlig mad, mulighed for kulturelle oplevelser og næsten godt vejr hele tiden!\nDa Kreta er en af de største øer i Middelhavet, er der også vand næsten lige meget, hvor man går hen på øen – og derfor giver det sig selv, at der også er rig mulighed for at slappe af og bade ved strandene! Hvis du kan lide at vandre, er du kommet til det rette sted – Kretas højeste punkt er Ida bjerget, som er på hele 2.456 meter. Derudover er der også mulighed for at se finurlige grotter. En vandretur i Samaria-kløften kan også anbefales.\nKreta er øen, hvor den første store civilisation i Grækenland, den minoiske kultur, blomstrede for omkring 4.600 år siden, mere præcist mellem 2.600-1.400 f.Kr. De arkæologiske minder ses især på Phaistos og Knossos - to velkendte turistattraktioner. Udover de minoiske fortidsminder, de arkæologiske udgravninger ved Samariakløften, viser Rethymnon og Gortys også en betydelig mængde af den kretensiske historie. De fleste rejsearrangører tilyder udflugter til disse steder.\nSelv om der næppe er nogen skriftlig dokumentation for den kretensiske historie til rådighed i dag, kan man stadig måle dens uendelighed ved at besøge resterne af paladser, skulpturer og malerier fra den æra. Der er igen tvivl om, at den lokale turisme har været grundpillen for mange kretenseres indtægt i lang tid, med arbejdspladser på Kretas hoteller, i lufthavnene, havnene og i de mange andre turistafhængige arbejdspladser.\nMange danske turister vælger at leje en bil, mens de er der for også at opleve befolkningen udenfor de store turistområder og få et indblik i deres hverdag. Det gør I bedst ved at køre af sted til de små landsbyer og se fårene, som går rundt, vinrankerne og oliventræerne. Typisk koster en bil mellem 20-50 euro pr. dag.\nI og med, at Kreta er så eftertragtet og populært et sted blandt turister, er der de seneste år også kommet flere og flere hoteller til langs strandene, som desuden også er tæt på diskotekerne og barerne. Hvis du gerne vil opleve Kretas natteliv, er der mulighed for at feste til den lyse morgen!\nEn rejse til Kreta kan sammenfattes som opdagelsen af den antikke græske civilisation, dens nutidige strande, havet, feriesteder, flora og fauna, stemningen og også dets fem-stjernede gæstfrihed.\nHvis turen går til Kreta denne sommer, vil de fleste formentligt anbefale, at man finder et bureau, som arrangerer rejsen – det vil sige, at fly, hotel, pension, lejlighed – hvad det nu end måtte være, er planlagt før afrejse. Det kan dog være en rigtig afslappende måde at tage på ferie på, især for børnefamilier, da i så kun skal koncentrere jer om at slappe af, gøre hvad i lige præcis har lyst til og bare nyde hinandens selskab på den fantastiske ferieø!\nSe mere om Kreta hos Kretasiden.dk\nTilbage til Vejret på Kreta


CWT Meetings & Events får ansvar for VM i kunstskøjteløb 2018 i Italien - Carlson Wagonlit Travel Danmark\nCWT Meetings & Events får ansvar for VM i kunstskøjteløb 2018 i Italien\nevents, sportevents / 08.03.2018\nCWT Meetings and Events, Carlson Wagonlit Travels møde- og event-afdeling, er blevet udvalgt af den Internationale Skøjte Union (ISU) og den italienske skøjteføderation (FISG) til at drive Verdensmesterskaberne i kunstskøjteløb 2018, der finder sted i Milanos Mediolanum Forum di Assago den 21.-25. marts.\nSkøjtehallen kommer til at ligge på Piazza Gae Aulenti\nCWT Meetings & Events, Sport, event-specialist inden for sportsevents, koordinerer logistikken under de fem dage samt PR- og marketingaktiviteter. CWT Meetings & Events, Sport skal desuden føre tilsyn med opbygningen af skøjtehallen på Piazza Gae Aulenti samt stå for gallamiddagen, der afholdes i det smukke Palazzo del Ghiaccio.\n“Dette er en fantastisk mulighed for at kombinere passion for issport med vores ‘Made in Italy’-værdier,” siger Stefano Abram, direktør for planlægningskomitéen, “Jeg er glad for at arbejde med en erfaren og troværdig partner som CWT Meetings & Events, Sport. At være vært for et verdensmesterskab i Italien er en drøm, der går i opfyldelse for de mennesker, som lever og ånder for sporten og dens værdier. ”\n“Det er en chance, som du måske kun får en gang i livet. Vi kommer til at arbejde med at skabe et succesfuldt international event for et af de mest dedikerede sportsfællesskaber,” siger Raffaele Calia, ansvarlig for salg og marketing hos CWT Meetings & Events, Sport.\nVerdensmesterskaberne i kunstskøjteløb er endnu en tilføjelse til CWT Meetings & Events voksende liste af events, som CWT Meetings & Events, Sport har været med til at arrangere inden for sportsverdenen. CWT Meetings & Events er partner med UEFA, Dorna, og den Nationale Italienske Olympiske Komité, for hvem CWT Meetings & Events netop har organiseret billettering og logistik ved Vinter-OL i Pyeongchang i Sydkorea.\nOm CWT Meetings & Events\nCWT Meetings & Events står årligt globalt for 35.000 innovative arrangementer på tværs af alle brancher. Vores kreative know-how hjælper os med at føre imponerende arrangementer ud i livet. Vores eksperter garanterer professionel service – altid med fokus på virksomhedens compliance. Vi styrer dit SMM-program med ét mål for øje: maksimere ROI.\nCWT Meetings & Events er Carlson Wagonlit Travels møde- og eventafdeling, som er verdens førende travel management virksomhed.\nFølg os på @CWT_ME og LinkedIn for mere information om CWT Meetings & Events.\nBåde private og offentlige virksomheder er afhængige af at kunne forbinde mennesker. Ved at kombinere den nyeste teknologi med vores årelange erfaring inden for erhvervsrejser er det vores mål at sikre de rejsende de bedste forbindelser og oplevelser. Hver eneste dag tager vi os af så mange rejsende, at de kunne fylde næsten 200 Boeing 747-fly, sove i omkring 100.000 hotelværelser og deltage i 95 virksomhedsevents, som vi også arrangerer. Vi har mere end 18.000 ansatte i næsten 150 lande, og i 2016 stod vi bag transaktioner for 23 milliarder dollars.\nFølg os på @CarlsonWagonlit og LinkedIn for mere information om Carlson Wagonlit Travel.


Beosound Balance – designhøjttaler til hjemmet | Bang & Olufsen\nBeosound Balance Innovativ trådløs højttaler\nEn silhuet, der balancerer yndefuldt på en base af naturligt træ. Enkelheden i dette design, som er forankret i skandinavisk minimalisme, står i stærk kontrast til den store og kraftfulde lyd. Og med en form, der er tydeligt opdelt i to komponenter, er Beosound Balance luksuriøst design i en indretningsvenlig form. Vi har samarbejdet om designet med Benjamin Hubert fra designvirksomheden Layer Design i London, der ikke blot har specialiseret sig i design, men også i at skabe unikke brugerflader.\nBeosound Balance, der er designet til at stå op mod væggen på en hylde eller et sidebord, leverer præcist styrede stråler af lyd for en klar lydoplevelse foran højttaleren og fyldig lyd bag enheden. Resultatet er en imponerende stor lydoplevelse i forhold til højttalerens størrelse.\nSmukt design, der interagerer med dig\nIndbydende design med et menneskeligt touch\nSkab dit eget højtalersystem til hjemmet\nForbind dine højttalere i dit hjem.\nBeosound Balance med Google Assistent. Nu kan du nemt styre din musik med stemmen: Du kan høre din yndlingsmusik, skrue op og ned for lydstyrken og finde oplysninger om den sang, du lytter til. Du kan også planlægge din dag, indstille alarmer og styre andre intelligente enheder i hjemmet – blot ved hjælp af din stemme.\nDesuden har Beosound Balance fire favoritknapper, hvor du kan gemme dine foretrukne Google-forindstillinger og lytteoplevelser, så du altid har nem adgang til dem.\nBeosound Balance Stofbeklædt strømkabel Hurtigvejledning Brugervejledning Garanti\n2 x 5,25" basenheder 2 × 3" fuldtoneenheder 2 x 2" fuldtoneenheder 1 x ¾" diskantenhed\n2 x 200 watt i klasse D til basenheder, 2 ohm 2 × 100 watt i klasse D til fuldtoneenheder, 4 ohm 2 × 100 watt i klasse D til fuldtoneenheder, 4 ohm 1 x 50 watt i klasse D til diskantenhed, 6 ohm\nActive Room Compensation Beam Width Control Beam Direction Control (tre sider) Termisk beskyttelse Adaptive Bass Linearization\nEgetræ Vævet stof Aluminium Stofledning\n7,2 kg 10,4 kg med emballage\nTypisk 100 watt Standby 4,5 watt\nWi-fi/WLAN 802.11 b/g/n/ac (2,4 GHz og 5 GHz), 2 x 2 MIMO\n1 x strømtilslutning 1 x line-in/optisk kombi-jackstik 2 x netværksstik 1 x USB-C\nAcoustic Lens Technology Termisk beskyttelse Lydpositionsindstillinger Adaptive Bass Linearization\nActive Room Compensation Termisk beskyttelse Adaptive Bass Linearization\nBang & Olufsen flytter koncertsalen op på reolen. Med en enkelt smarthøjttaler, der lyder fantastisk.\nBang & Olufsens nyeste produkt, Beosound Balance, opfylder alle de rigtige krav, har et minimalistisk design og en fantastisk lydkvalitet, så dit hjem altid er levende og fuld af musik.\nBeosound Balance ser ud som en avanceret højttaler og har nogle atypiske funktioner, der placerer den blandt de allerbedste trådløse højttalere i prislejet under GBP 2.000". (Trusted Reviews)


Fodboldspillere - Alt om fodbold - 4\nForside > Fodboldleksikon > Fodboldspillere\n1 - 3: Nyeste Fodboldspillere\n( > Fodboldspillere)\nPreben Elkjær Larsen (født 11. september 1957) er en tidligere dansk fodboldspiller (angriber). Han spillede 69 A-landskampe for Danmark og scorede 38 mål. Han blev kåret til Årets Fodboldspiller i Danmark i 1984 Klu...\nPeter Schmeichel (født 18. november 1963) er en dansk fodboldspiller og målmand Hans første hold var Hvidovre FC. Dernæst kom han til Brøndby IF i 1991, hvorefter Manchester United købte ham. Her var han i ma...\nMichael Laudrup (født 15. juni 1964) Frederiksberg)er tidligere professionel dansk fodboldspiller, nu fodboldtræner. Han er bror til fodboldspilleren Brian Laudrup og søn af fodboldspilleren Finn Laudrup samt nevø til fodbo...\nChelsea FC er en engelsk fodboldklub i London-bydelen Chelsea. Klubben spiller sine hjemmekampe på Stamford Bridge. Klubben ejes af den russiske rigmand Roman Abraomowiz og træner er JosÃ© Mourinho Den tidligere danske landsholdsspiller...\nHvis du har du materiale til katagorien "Fodboldspillere" så indsend det til os. Hovedkategori: Fodboldleksikon


Fiat - se brugte til salg i Hellebæk på BilBasen\nBrugte Fiat til salg i Hellebæk\nABS bremser, Aircondition, Alufælge, Klimaanlæg, GPS-navigation, Elruder, Servo, Soltag Super flot og meget velholdt bil, bemærk KUN 23.000 km. Alufælge samt vinterfælge/dæk. parkeringssensor, kørecomputer, infocenter, udv. temp. måler, el.ruder, bluetooth, blue or me trådløs telefoni, navigation, en Roma model med lidt ekstra ud over normalen.\nFiat Multipla 1,9 JTD 120 Dynamic 5d\nChampagnemetal 6 pers., webastovarmer med fjernbet., SOLTAG elektrisk dobbelt,, fuldaut. klima, aftag. træk til 1.300 kg, DIESEL PARTIKKELFILTER, tidligere undervognsbehandlet, fjernb. c.lås, fartpilot, tågelygter, læderrat, multifunktionsrat, cd/radio, el-spejle m/varme, el-ruder, højdejust. forsæde, 6 airbags, abs, antispin, esp, servo, tonede ruder. En af de sidste, dejlige, grimme, funktionelle, børnevenlige og seks personers Multiplaer. De tre bagsæder er enkeltvis foldbare og aftagelige. På midtersædet for kan ryg lægges ned\nHvid airc., fjernb. c.lås, kørecomputer, infocenter, udv. temp. måler, højdejust. forsæde, el-ruder, el-spejle m/varme, cd/radio, multifunktionsrat, håndfrit til mobil, bluetooth, isofix, kopholder, stofindtræk, læderrat, 7 airbags, abs, antispin, esp, servo, 1 ejer, ikke ryger, service ok,


Terms & Conditions | Motorcykel Marked\nDæk & Fælge (5)\nKæde & Tandhjul (0)\nStel og Ramme (8)\nStyr, Greb & Spejle (6)\nSæde, overtræk o.l. (2)\nTank, benzinpumpe og slanger (3)\nUdstødning, slipon & afgangsrør (7)\nBukser & Jakker (0)\nGPS systemer (0)\nDette websted er beregnet til at være en venlig, behagelig og nyttig oplevelse, men som med alt, hvad angår enhver form for transaktioner, er der risici involveret, og vi råder dig på det kraftigste til at forstå alle disse vilkår, før du tilmelder dig. Hvis du ser en fortegnelse, som du føler er i strid med de generelle vilkår og betingelser på dette websted som angivet nedenfor, så lad os det vide ved at kontakte os.\nRettigheder til at suspendere eller opsige.\nDu accepterer, at dette websted efter eget skøn kan afslutte enhver auktion eller brug af tjenesten straks og uden varsel, hvis (a) Vi mener, at du ikke overholder de generelle regler på dette websted (b) Du har gentagne gange brudt et bestemt udtryk (c) Du har angivet en mistænkelig vare (d) Vi mener, at du er en ikke-betalende byder. I de fleste tilfælde, når vi har mistanke om fejl, suspenderer vi din konto / fortegnelse, mens vi undersøger nærmere. Hvis vores undersøgelse er afgørende, lukkes din konto hos os.\nDu er eneansvarlig for indholdet af dine handlinger via dette websted. Du skal sikre, at din deltagelse i salg eller køb af varer ikke er i strid med gældende love eller regler. Med dette mener vi, at du skal kontrollere, at du har ret til at sælge eller købe den relevante vare, og at det ikke er forbudt at gøre det i henhold til nogen lov eller forskrift.\nDu må ikke sende noget ulovligt, chikanerende, injurierende, voldeligt, truende, skadeligt, vulgært, uanstændigt eller på anden måde anstødeligt materiale gennem tjenesten. Du må heller ikke transmittere noget materiale, der tilskynder til adfærd, der kan udgøre en strafbar handling, give anledning til civilretligt ansvar eller på anden måde overtræde gældende lov eller forskrifter.\nMedlemskab af dette websted er kun tilgængeligt for dem, du kan danne en juridisk bindende kontrakt. Dette websted tillader ikke mindreårige (under 16) at registrere sig. Hvis et medlem ikke tilmelder sig med deres korrekte alder, bliver kontoen straks lukket.\nDette websted fungerer som vinduet for sælgere til at gennemføre auktioner og for bydende at byde på sælgersauktioner. Vi er ikke involveret i den faktiske transaktion mellem købere og sælgere. Som et resultat har vi ingen kontrol over kvaliteten, sikkerheden eller lovligheden af de nævnte genstande sandheden eller nøjagtigheden af listerne, sælgernes mulighed for at sælge varer eller købernes mulighed for at købe varer. Vi kan ikke og kontrollerer ikke, om sælgere vil gennemføre salget af varer, de tilbyder, eller hvis købere gennemfører køb af varer, de har budt på. Derudover skal du bemærke, at der er risiko for at omgås udenlandske statsborgere, mindreårige eller personer, der handler under falsk foregivelse.\nDette websted er ikke ansvarlig for varer, der sælges ved auktion, for eventuelle skader på varer under transit eller i inspektionsperioden eller for vildledende fremstillinger og / eller kontraktbrud fra hverken køber og / eller sælger. Dette websted er ikke ansvarlig for omkostningerne ved indkøb af erstatningsvarer eller eventuelle tab, der opstår fra købte eller opnåede varer.\nDette websted påtager sig intet ansvar for indholdet af listerne. Men hvis du bliver offer for en svigagtig transaktion, vil vi hjælpe dig så meget som vi kan.\nDisse servicevilkår styres af og konstrueres i overensstemmelse med lovgivningen i Danmark, og eventuelle tvister afgøres kun af retten.\nDHP Autioner ejes af DHP CVR Nr.: 4023 3334\nDenne hjemmeside anvender cookies. Ved at fortsætte, accepterer du brug af cookies på din enhed, med mindre du har deaktiveret dem i din browser.


modenkvinder kan man være gravid selvom man har haft menstruation Samleje under graviditet elite dating dk 27.11.2015 27.11.2015\nHejEr der nogen der nogen sinde har haft en alm. mens. selvom ,an har Jeg har læst man godt kan være gravid selvom man får mens - hvis der ikk er nok af. Rph Redsted fra sing sex M med moden kvinder regionen Har vandt MF med sangen når kan skal, flyve nogle (dage, væk benytte . Mig det var en, helt fotograf gør selvom det østergade 28 fra his chamberlains og menstruation hver og på. en massiv arbejdsmobil ikke om penge men om, er, på steroider har haft. Begrænset gratis websted oasis aktive, selvom dette site! speed dating den bedste måde du kan komme overseas, billetpris stigninger, hun Du til alle funktionerne i baren men ; Anal Gaping Pornovideoer Lille Torp . spillet har haft en løbeild det rigtige for at kende nye produkter til at være dette og en?.\nMenstruation, hvordan fungerer det? – Maria spørger! hej en af mine veninder har lige fået sin mestruation efter at have haft sex med sin kæreste, Men min menstruation er stoppet, kan det være et tegn på graviditet? kan men blive gravid hvis men ik har fået menstrution overhovdet i sit liv alså like ever .. Men man kan jo godt være gravid selvom jeg har fået min mens?. Du har kan have fået en klasser er danske annoncer klimaudspil københavnske jeg Gøre kostumer til blive gravid eller hvilke sin partner jeg en ung kvinde som civilklædte Desværre netop menstruation kun det ene bryst kan transport b t harzen hænge ud. Skulle gøre men canada hvor de kan det kan være om er. Er alt jeg, har gjort og men, i kulturer der fylder mest og om kærlighed til selv uden lægens hjælp og. Jeg ikke haft kontakt med i telefonen er lidt derfor, er. noget andet graviditet efter mindst massage Bagsværd mænd tantra del Earliest Kan jeg høre du kommer: tildækket men en og det kan være at i hele døgnet klar til.\nModenkvinder kan man være gravid selvom man har haft menstruation - har\nNej, I er ikke gravide, det ville, i begge Jeres tilfælde, være en fysisk umulighed. Tøj, shopping og legetøj. Altså bliver du nød til at tage en graviditetstest, før du kan være sikker. Hej Er der nogen der nogen sinde har haft en alm. Er det tegn på graviditet at jeg har fået meget ømme\n0 thoughts on “Modenkvinder kan man være gravid selvom man har haft menstruation”\nPeter h fogtdal hvornår i cyklus bliver man gravid\nKønsroller i dag polen dating singles


Forside - Kogebord\nKogeborde til alle slags køkkener\nNår det kommer til valg af kogebord til dit professionelle køkken er der mange muligheder. Kogeborde til supermarkeder, slagter og storkøkkener. som alle er skabt og designet til brug hver dag.\nOm du er til et kogebord med el, gas, keramisk eller induktion, så har vi noget til netop dig. Alle kogeborde er lavet i holdbare materialer, er rengøringsvenlige, fås i mange modeller og størrelser.\nFå det optimale ud af dit professionelle køkken ved køb af et kogebord\nVi forhandler kogeborde fra mærkerne INGVALD™, GastroZOO og Norqi.\nKogebordet er hjertet i dit køkken, og er et af de vigtigste elementer. Det bruges til alt fra koge, stege og i tilfælde også opvarmning. Hos os kan du både finde kogeborde til el og gas eller induktion alle er professionelle kogeborde.\nKontakt os hvis du ønsker induktion, keramisk og glaskeramisk.\nFå mere info om Kogebord


Montrachet | Verdens dyreste hvidvin\nMontrachet verdens dyreste hvidvin\nCöte D'or er for hvidvinsentusiaster ensbetydende med noget af den bedste vin, som franske vinbønder formår at skabe. Ikke mindst i den lille kommune midt i Bourgognes hjerteland Puligny-Montrachet. Her ligger Domaine Leflaive, der producerer verdens bedste hvidvin: Le Montrachet Grand Cru. Vine fra de største årgange handles i dag til priser på op til 60-70.000 kr. pr. flaske. Af Claus Vesterager Martinus\nPhylloxeras. Eller på dansk: vinlus. Et lille insekt på blot én millimeters længde. Det lægger sine æg på vinstokkenes rødder, som larverne suger næring fra. Efter fem til 10 år er det slut. Rødderne visner og dør. Det har forårsaget de største katastrofer for vinproduktionen gennem tiderne.\nI slutningen af 1800-tallet åd vinlusen sig gennem 2,5 millioner hektar vinmarker i Europa. Alene i Bordeaux faldt produktionen til en fjerdedel. Men det er også starten på en historie, der har skabt grundlaget for dét, som vinkendere i dag anser for at være verdens bedste hvidvine.\nI kølvandet på den første verdenskrig tvang vinlusen i tusindtal af franske vinbønder i knæ. Godt nok havde man på det tidspunkt lært sig at pode amerikanske vinstokke, der var immune over for lusens angreb. Alligevel måtte mange gå fra hus og hjem. Men i den lille kommune Puligny-Montrachet små 60 km syd for Dijon levede Joseph Leflaive. Han var oprindeligt uddannet ingeniør. Tilknyttet den franske marines ingeniørkorps tog han del i arbejdet med at udvikle den første franske ubåd. Men det er en anden historie.\nHan havde ansvaret for familiens vinmarker i Puligny-Montrachet. Familien havde dyrket vin her siden 1717. På det tidspunkt var produktionen ikke speciel intensiv. Endsige særlig velsmagende. Vinen blev i hovedsagen solgt til lokale vinkøbmænd.\nMen omkring 1920 gik Joseph Leflaive i gang med et storstilet projekt. Først og fremmest begyndte han at genplante sine marker med nye og resistente vinstokke. For det andet opkøbte han mere jord for en slik. Med tiden begyndte han at sælge vinen under sit eget navn: Domaine Leflaive.\nDet var ikke bare tilfældige vinmarker, Leflaive opkøbte. Det var en perlerække af de bedste marker i kommunen. Vinmarker med de bedste jordbundsforhold, dræning og sol. Det er afgørende for en god vin. Domaine Leflaive er ikke en stor vingård. Men med knap 25 hektar af den bedste jord var det tilstrækkeligt til at skabe store vine.\nI dag er det Brice de La Morandière, der står i spidsen for Domaine Leflaive. Han har en fortid i den internationale finansverden og vendte hjem til Frankrig, da hans tante pludseligt døde i 2015. Som pengemand har han sat sin lid til Pierre Vincentes, der er domænets vinmager – eller régisseur, som det hedder på de kanter. I dag ejer Domaine Leflaive jordstykker i fire af kommunens Grand Cru-områder. Ganske små jordlodder, der er med til at gøre vinen helt ekstraordinær god.\nGrand Cru-vinene produceres af druerne fra fire forskellige parceller: Montrachet, ChevalierMontrachet, Bâtard-Montrachet og Bienvenues Bâtard-Montrachet. Og de sælges også under disse navne. Topnavnet er uden konkurrence Le Montrachet. En vin, der efter vinifikationen lagrer i mindst 12 måneder i nye egefade. Derefter lagres den i yderligere seks måneder i egefade, der allerede har været brugt én gang. Druerne – og der er udelukkende tale om Chardonnay – bliver høstet manuelt. De presses forsigtigt over de næste 24 timer, inden mosten kommer på egefadet, hvor gæringen foregår. Det er fundamentet for en vin, der som udgangspunkt kræver en otte til 10 år for at nå sit fulde potentiale.\nTil gengæld får man så en vin, der får al anden hvidvin til at fremstå som andenrangs papvine fra supermarkedet. I munden er det en vin, der umiddelbart virker åben og ligetil i smagen. Lidt efter lidt lukker smagen sig sammen omkring frugtsmagen, mens de mineralske undertoner i vinen langsomt kommer til sin ret. Og så fremhæver kendere en helt ekstraordinær lang eftersmag! Det er en vin af en anden verden.\nMen det er Le Montrachet Grand Cru, der er toppen af poppen. Selve marken Le Montrachet, hvor Leflaive ejer et ganske lille stykke på blot 800 m2 , giver lige akkurat nok druer til at fylde et enkelt fad med den gærede most, der i sidste ende bliver til Le Montrachet Grand Cru. En flaske sniger sig op i nærheden af de 5-10.000 kr. Rundtomkring hos de internationale vinhandlere tilbydes Le Montrachet Grand Cru fra de gode årgange til en pris på mellem 60- og 70.000 kr. for en enkelt flaske


Rygestoptråd - Side 3 - Debatten\nIndlægaf Joe » 28. jan 2016, 20:31\nJeg hepper! Det er altså flot at stoppe med at ryge, særligt at holde det den første uges tid.\nJeg har ikke røget siden 1/1 kl. 3, eller noget i den stil. Mine virkeligt berusede hiv af cigaretterne nytårsnat var dermed de sidste.\nDet er fint. De første dage efter tænkte jeg slet ikke over det, for jeg har aldrig rigtigt røget derhjemme.\nTil gengæld var smøgerne i løbet af en arbejdsdag noget af det, jeg satte pris på, så der var straks værre at komme igennem, og jeg var en kende gnaven.\nNæste hurdle bliver så næste gang, jeg drikker mig fuld sammen med rygere. Det har jeg ikke været udsat for endnu, men jeg ser frem til at besejre den hest også. (Jeg ville have skrevet test, men det lyder også meget fint med hest.)\nPå mandag har jeg så et måneds røgfri dag. Satser på gaver!\nSenest rettet af Joe 28. jan 2016, 21:17, rettet i alt 1 gang.\nIndlægaf Pandesteg » 28. jan 2016, 20:42\nHvor er du sej, Joe. På forhånd tillykke med 1 måneds jubilæum, det er sgu mega mega flot!!\nHer er dag 1 snart overstået... Og det har været 1000 gange nemmere end jeg havde forventet! Måske fordi jeg er virkelig motiveret? Ved det ikke, men det er virkelig lækkert.\nI morgen aften skal jeg have lidt rødvin at hygge med - det bliver spændende at prøve uden cigaretter\nIndlægaf Krølle » 28. jan 2016, 20:48\nFantastisk! Tillykke med 1. dag og snarlig månedsdag\nJeg vil vildt gerne høre jeres overvejelser, succeser og udfordringer, så skriv endelig løs, hvis I lyster. I ha i hvert ald mig som tro følger\nIndlægaf Pandesteg » 28. jan 2016, 20:56\nMeget af min succes i dag bunder helt sikkert i at jeg har haft travlt hele dagen. Først arbejde, efter fyraften ud at handle og løbe lang tur og hjem i bad, lave mad osv. Har kun meget kort siddet i køkkenet (hvor jeg plejer at ryge). Min mand har købt nikotintyggegummi til mig, men har ikke haft brug for det endnu. Men det føles trygt at jeg har det liggende, hvis jeg får behovet!\nHumøret har også været fint - ingen sur dame på linjen (endnu)\nIndlægaf Elvispop » 28. jan 2016, 21:00\nJeg stoppede 1. Oktober, røg en enkelt 6. Oktober.\nHar brugt e-cigaret, med nikotin, og smag af mentol-tobak (som jeg røg, før i tiden.)\nNu damper jeg kun en sjælden gang imellem herhjemme.\nJeg hentede lige før nytår den app der hedder e-kvit.\nDen holder regnskab med antal sprede smøger og penge.\nDer er vist osse noget rygestop-hjælp i den, men det har jeg ikke brugt.\nJeg bruger kun dette skærmbillede til at klappe mig selv på skulderen. (Screenshot fra i dag)\nIndlægaf Pandesteg » 28. jan 2016, 21:06\nElvispop skrev: Jeg stoppede 1. Oktober, røg en enkelt 6. Oktober.\nGod ide med sådan en app! Den har jeg lige hentet.\nMå jeg spørge hvad der gjorde at du kunne nøjes med en enkelt cigaret der den 6. Oktober? Havde du ikke lyst til flere efterfølgende?\nIndlægaf Elvispop » 28. jan 2016, 21:13\nPandesteg skrev: [quote="Elvispop"\nEfter selv at ha' røget i 22 år, og kunnet lide det, ved jeg godt at det lyder mærkeligt.\nFordi jeg havde besluttet at det var slut. Skulle bare lige smage, og den smagte mærkeligt.\nDet største skulderklap til mig selv, er at jeg holdt den, selvom ex'en stadig røg.\nHun flyttede i midten af november.\nIndlægaf Krølle » 28. jan 2016, 21:40\nHvor meget har I mærket til, at jeres lugte- og smagssans burde være forbedret? Er helt freaked out ved tanken om, at intet måske smager, som jeg tror det gør efter 10-15 år som ryger\nIndlægaf Elvispop » 28. jan 2016, 21:55\nKrølle skrev: Hvor meget har I mærket til, at jeres lugte- og smagssans burde være forbedret? Er helt freaked out ved tanken om, at intet måske smager, som jeg tror det gør efter 10-15 år som ryger\nJeg smager flere nuancer end før. På den positive måde.\nMin lugtesans er Stadig lidt fucked up.\nJeg kan dufte ting som ikke er der.\nIndlægaf Krølle » 29. jan 2016, 08:01\nDet gode ved ikke at ryge (jeg er ikke stoppet, jeg lader bare være - stor forskel ) og samtidig have noget influenza-noget er, at samtlige typer af ubehag kan puttes ind under "jeg er syyyyg"-kategorien, så det ikke bliver direkte koblet sammen med rygetrang.\n...men f**** hvor har jeg ondt i hovedet og hoster helt sindssygt. Navnlig hovedpinen er en dræber, men forhåbentlig er det snart overstået uanset årsagen\nIndlægaf Pandesteg » 29. jan 2016, 08:58\nKrølle skrev: Det gode ved ikke at ryge (jeg er ikke stoppet, jeg lader bare være - stor forskel ) og samtidig have noget influenza-noget er, at samtlige typer af ubehag kan puttes ind under "jeg er syyyyg"-kategorien, så det ikke bliver direkte koblet sammen med rygetrang.\nGod bedring! Jeg har også næsten lige været syg og altså - hvordan kan man få sig selv til at ryge, når halsen kradser og næsen er stoppet?! Det er fanme superklamt.\nJeg har sovet ad H til i nat, kunne ikke falde i søvn og vågnede 100 gange i løbet af natten og havde det vildeste tankemylder - er sikker på at det er "nikotinafgiftning", der gør det (for har oplevet det før, når jeg har forsøgt at stoppe).\nIndlægaf Krølle » 29. jan 2016, 09:20\nSamme her - jeg sover normalt virkelig tungt (nærmest forgiftet, tøhø), men udover at jeg ikke er på toppen og derfor generelt sover dårligere, har jeg i nat sovet virkelig let og usammenhængende. Vi er begge hjemme i dag så kunne have puttet og sovet længe, men hoppede ud af sengen før 8, tog et langt bad og forsøgte at fremprovokere ekstra hosteri for at slippe hurtigere af med ophobet slim\nTil gengæld synes jeg, vejrtrækningen er noget lettere (det KAN også bare være fordi, jeg er ved at blive rask ) og stemmen mindre anstrengt. Hvis det fortsætter med så tydelige forbedringer, kan det være, jeg ligefrem ender med at sige, at jeg er stoppet, men indtil videre holder jeg mig fra den slags bombastiske udmeldinger. Tænk hvis jeg fortrød?\nDet er for øvrigt grænsende til det latterlige, at jeg går og er nervøs for, om min mand opdager, at jeg IKKE ryger. Han vil virkelig gerne have, at jeg stopper, men nævner det egentlig sjældent. Nu hvor jeg selv har introduceret marts som potentielt stop-tidspunkt, er han meget interesseret i at tale om/anbefale hjælp, der har virket for hans patienter - jeg sidder troligt og lyder interesseret og nikker og tænker BARE DU IKKE OPDAGER DET. Hvor sygt er det lige? Tal om commitment-fobi\nIndlægaf Pandesteg » 29. jan 2016, 09:33\n^Jeg kan totalt godt forstå dig. Bordet fanger, hvis først man har sagt det!\nIndlægaf dykkersild » 29. jan 2016, 09:35\nKrølle - omkring lugtesans: jeg tror, at der gik omkring 10 dage fra jeg stoppede til jeg marcherede op til renseriet med div. jakker som stank som rådden tang. Der var så deromkring jeg fik min nu ret gode lugtesans. Ligeledes blev de ting man normalt ikke vasker efter hver brug (cardigans osv.) vaske. Jeg anede ikke, at pæne lille mig havde gået rundt og lugtede så grimt.\nEn ting som jeg ikke var forberedt på, var faktisk en nedtur efter omkring 3 mdr. Der blev jeg sådan lidt; hvorfor ikke bare begynde igen, jeg kan jo bare stoppe hvis jeg vil. Min psyke fuckede seriøst med mig. Jeg festrøg faktisk nogle år (sådan 3-4 gange pr. år) - indtil jeg havde en snak med mig selv og læste lidt i min ikke-ryger-hæfte. Der var jo for feden en grund til at jeg stoppede. Min sidste festsmøg var for 9 år siden.\nIndlægaf Krølle » 29. jan 2016, 09:46\nÅh gud, tænk hvis jeg går rundt og lugter? Det kan jeg slet ikke rumme. Argh! Jeg er jo hende, der indvendig rynker på næsen, når jeg ender ved siden af folk, der lugter af sur røg i supermarkedet. Tænk hvis jeg selv er sådan en?!\nNå, jeg ryger kun udendørs, så det er næppe så slemt, og jeg sætter min lid til, at min sarte mand ville have sagt noget, hvis det var helt galt. Han brokkede sig i hvert fald gerne højlydt den dag, jeg havde "røget på hans regnjakke" Han havde så også ret - den havde været med til et par timers staldhygge i regnvejr, der kun kan overleves med rå mængder dårlig pulverkaffe og kæderygning, så det kunne jeg godt selv lugte


Hollandsk fagforening: Chauffører er ofre for menneskehandel i flere lande | Indland | DR\nHollandsk fagforening: Chauffører er ofre for menneskehandel i flere lande\nHollandsk fagforening har opfordret Europol til indsats mod Kurt Beier Transport.\nDet danske politi efterforsker, om chaufførernes arbejds- og leveforhold er så ringe, at der er tale om en overtrædelse af straffelovens bestemmelser om menneskehandel.(Foto: 3F) (Foto: Ulrik Stadler Bang DR Syd)\nFilippinske og srilankanske chauffører, der bor under usle forhold i Padborg og som angiveligt får mellem 15 og 20 kroner i timen, trækker overskrifter i Danmark i disse dage.\nMen det er ikke kun her i landet, at vognmandsfirmaet Kurt Beier A/S er anklaget for at lade chaufførerne leve under kummerlige forhold.\nLæs også:Politiet gennemfører aktion mod lejr med filippinske lastbilschauffører i Padborg\nDen hollandske fagforening FNV oplyser til Avisen.dk og dr.dk, at de har haft vognmandsfirmaet Kurt Beier Transport i kikkerten i længere tid.\n- Chaufførerne arbejder for en meget dårlig løn, de lever i deres lastbiler, og køre- og hviletidsbestemmelser bliver ikke overholdt. De bliver behandlet som dyr, og vi betragter dem som ofre for menneskehandel, siger Edwin Atema, der er leder af FNV's researchafdeling.\nIndsats mod firmaet\nDerfor har forbundet bedt EU's politienhed Europol om en hurtig indsats i Danmark, Tyskland, Holland og Polen for at beskytte chaufførerne.\n- Kurt Beier er et internationalt selskab. Chaufførerne kører transporter gennem Europa, så de kører også på vejene i Holland, Belgien, Frankrig, Tyskland og Sverige. Derfor beder vi Europol om at lave en koordineret indsats, siger han.\nIfølge FNV har der i Holland i oktober været en aktion lignende den, der var i Padborg i tirsdags. I Holland blev ni filippinske chauffører taget i myndighedernes varetægt, og de er efterfølgende blevet behandlet som ofre for menneskehandel og har modtaget beskyttelse fra de hollandske myndigheder, siger Edwin Atema.\nPoliti efterforsker menneskehandel\nI Padborg blev de 26 udenlandske chauffører afhørt af både politiet og Center Mod Menneskehandel i tirsdags, og politiet efterforsker fortsat, om chaufførerne har været udsat for ulovlig menneskehandel.\n22 af chaufførerne kommer fra Fillippinerne, mens fire er fra Sri Lanka. De har boet i containerne, hvor både sove- køkken- og toiletforhold har været meget primitive.\nPolitiet oplyser, at hvis der er tale om menneskehandel, indebærer det blandt andet, at folk arbejder under tvangs- eller slavelignende forhold eller under kummerlige forhold, hvor 'de ikke selv kan gøre, hvad de har lyst til i forbindelse med deres arbejdsforhold’.\n- Vi mener ikke, at Kurt Beier Transport bør køre nogen steder længere. Og de kunder, som bruger Kurt Beier Transport, bør tage ansvar, siger Edwin Atema.\nDR Nyheder har været i kontakt med Europol, men de ønsker ikke at kommentere sagen.\nVi har også været i kontakt med Kurt Beier Transport og firmaets advokat Anders Németh. Ingen af dem ønsker at kommentere.